text:
LONDEZGANI CHIPULIKANO CHAWO | DEBORA
‘Nkhawuka Nga ni Mama mu Israyeli’
DEBORA wakalaŵiska ŵasilikari awo ŵakawungana pachanya pa Phiri la Tabori. Wakakondwa chomene kuwona kuti wose mbakunozgeka. Debora wakaghanaghaniraso vya chikanga na chipulikano cha Baraki, mulongozgi wa ŵasilikari. Pakaŵa ŵanalume 10,000, ndipo chipulikano na chikanga chawo vikaŵa pafupi kuyezgeka zuŵa lira. Ŵakawungana kuti ŵatimbane na mulwani wakofya, ndipo ŵakaŵa ŵachoko kweniso ŵakaŵavya vilwero vyamahara. Kweni ŵakawungana pa phiri para chifukwa chakuti Debora wakaŵakhwimiska.
Muŵe nga mukuwona Debora, apo iyo na Baraki ŵakulaŵiska mu dambo lisani. Phiri la Tabori likuwoneka nga ntchiduli, ndipo pachanya ndakubwatalara. Para munthu wali pachanya pa phiri ili wakulaŵiska musi mamita 400 mu Chidika cha Esdraelon, icho chili kumwera chakumanjiliro gha dazi. Mlonga wa Kishoni ukwenda mu malo ghakuthambalara, na kukhilira ku Nyanja Yikuru kufupi na Phiri la Karimeli. Mulenji wura, charu chose chikaŵa chakomira, kweni chinthu chinyake chikamwetukanga mu chidika chisani chira. Ŵankhondo ŵa Sisera ŵakizanga, ndipo vilwero vyawo vyavisulo ndivyo vikamwetukanga. Sisera wakaŵa na ŵankhondo ŵamaseŵera yayi. Wakaŵa na magileta 900, agho ghakaŵa na matayara ghavisulo vyakuthwa. Sisera wakakhumbanga kudumura Ŵaisrayeli nga ni para wakuvuna balere!
Debora wakamanya kuti Baraki na ŵasilikari ŵake ŵakalindiliranga kuti waŵaphalire chakuchita. Kasi Debora wakaŵapo yekha mwanakazi para? Kasi wakajipulikanga wuli kuŵa pakati pa ŵanalume wose ŵara? Kasi wakajifumbapo kuti wakuchitachi para? Vikulongora kuti vyose ivi Debora wakaŵa navyo na ntchito yayi. Yehova, Chiuta wake ndiyo wakamuphalira kuti wambiske nkhondo yira. Kweniso Chiuta wakaphalira Debora kuti mwanakazi ndiyo wamazgenge nkhondo yira. (Ŵeruzgi 4:9) Kasi tikusambirako vichi kwa Debora na ŵasilikari ŵachikanga ŵara pa nkhani ya chipulikano?
‘LUTA MUKAWUNGANE PA PHIRI LA TABORI’
Pakwamba kuyowoya vya Debora, Baibolo likumuzunura kuti ‘ntchimi yanakazi.’ Ni Debora pera yayi uyo wakuchemeka ntchimi yanakazi mu Baibolo. * Debora wakaŵaso na udindo unyake. Wakwenera kuti wakeruzganga nkhani ndipo wakaphaliranga ŵanthu ivyo Yehova wayowoya pa masuzgo agho ghaŵapo.—Ŵeruzgi 4:4, 5.
Debora wakakhalanga mu chigaŵa cha mapiri cha Efurayimu, pakati pa Beteli na Rama. Wakakhalanga musi mwa khuni la mkama na kovwira ŵanthu nga umo Yehova wakamuphalilira. Ntchito yake yikaŵa yakusuzga, kweni Debora wakawelera nyuma yayi. Wovwiri wake ukaŵa wakukhumbikwa chomene nyengo yira. Nakuti wakaŵa yumoza wa awo ŵakata sumu, ndipo mu sumu iyi muli mazgu ghakulongora kuti ŵanthu ŵakaleka kugomezgeka. Mazgu ghake ghakuti: ‘Ŵanthu ŵakati ŵasora ŵachiuta ŵaphya, pa mulyango pakaŵa nkhondo.’ (Ŵeruzgi 5:8) Ŵaisrayeli ŵakasida Yehova na kuteŵetera ŵachiuta ŵanyake, ntheura Yehova wakaŵapeleka ku ŵalwani ŵawo. Yabini, themba la Ŵakenani wakaŵasuzga chomene kwizira mwa Sisera, mulongozgi wankhongono wa ŵasilikari.
Nyengo yira para ŵanthu mu Israyeli ŵapulika waka zina lakuti Sisera, ŵakagonanga yayi. Chisopa cha Ŵakenani chikaŵa chankhaza kweniso kakhaliro kawo kakaŵa kawemi yayi. Ŵakapelekanga ŵana sembe kweniso ŵakaŵangaso na mahule gha pa tempile. Kasi mukughanaghana kuti umoyo ukaŵa wuli apo charu chikaŵa pasi pa msilikari Wachikenani pamoza na ŵankhondo ŵake? Sumu iyo Debora wakimba yikulongora kuti kwenda kukaŵa kwakusuzga mu charu ndipo mu mizi ndimo umoyo ukafika paheni chomene. (Ŵeruzgi 5:6, 7) Ŵanthu ŵakabisamanga mu makuni na mapiri, ŵakawopanga kulima panji kukhala mu mizi yambura kuvikilirika. Ŵakendanga yayi mu misewu, kopa kuti ŵalwani ŵangaŵawukira, kuŵapoka ŵana, na kukolelera ŵanakazi ŵawo. *
Ŵaisrayeli ŵakasuzgika vyaka 20 m’paka Yehova wakawona kuti ŵanthu ŵake ŵamtafu aŵa ŵakaŵa ŵakunozgeka kusintha. Panyake ŵakasintha nadi mu nyengo iyo Debora na Baraki ŵakimba mu sumu yawo kuti: ‘M’paka ine Debora nkhawuka, m’paka nkhawuka nga ni mama mu Israyeli.’ Tikumanya yayi usange Debora, uyo wakaŵa muwoli wa Lapidoti, wakaŵa nadi mama. Kweni mazgu agha ghakimiranga waka vinyake. Nakuti Yehova wakatuma Debora kuti wavikilire mtundu wa Israyeli nga ni mama. Wakamutuma kuti wacheme Mweruzgi Baraki, mwanalume wachipulikano chakukhora, na kumutuma kuti walute wakatimbane na Sisera.—Ŵeruzgi 4:3, 6, 7; 5:7.
Yehova wakayowoya kwizira mwa Debora kuti: ‘Luta ukawunjike ŵanthu ŵako pa lupiri lwa Tabori.’ Baraki wakaphalirika kuti watore ŵanalume 10,000 kufuma mu mafuko ghaŵiri gha Israyeli. Debora wakamuphalira Baraki kuti Chiuta walayizga kuti ŵathereskenge Sisera na magileta ghake 900. Baraki wakwenera kuti wakatindikika chomene na mazgu agha. Mu Israyeli mukaŵavya ŵasilikari kweniso vilwero vyamahara. Kweni Baraki wakazomera kuti walutenge ku nkhondo pekha para Debora nayo walutenge nawo ku Phiri la Tabori.—Ŵeruzgi 4:6-8; 5:6-8.
Ŵanthu ŵanyake ŵakuti Baraki wakaŵavya chipulikano lekani wakapempha Debora kuluta nayo. Kweni uwu mbutesi. Nakuti Baraki wakapemphapo yayi kuti Chiuta wamusazgirepo vilwero. Kweni pakuŵa munthu wachipulikano, Baraki wakawona kuti ntchiwemi kuti mwimiliri wa Chiuta wakaŵepo mwakuti iyo pamoza na ŵankhondo ŵake ŵakhwime mtima. (Ŵahebere 11:32, 33) Yehova wakamupulika Baraki. Wakazomerezga Debora kuti walute nga umo Baraki wakapemphera. Kweni Yehova wakawovwiraso Debora kuchima kuti nkhondo yira paumaliro wamuchindikika ni mwanakazi, mwanalume yayi. (Ŵeruzgi 4:9) Chiuta wakawona kuti ntchiwemi mwanakazi ndiyo wakome Sisera, munthu muheni.
Lero ŵanakazi ŵakusuzgika, kutimbika, na kuchitirika nkhaza zinandi. Kanandi ŵanakazi ŵakuchindikika nga umo Chiuta wakukhumbira yayi. Kweni pamaso pa Chiuta ŵanakazi na ŵanalume wose mbakuyana. (Ŵaroma 2:11; Ŵagalatiya 3:28) Nkhani ya Debora yikutikumbuska kuti Chiuta wakupeleka maudindo na vimanyikwiro ku ŵanakazi kulongora kuti wakuŵagomezga na kuŵatemwa. Ntheura tingatoleranga yayi mtima wakuyuyura ŵanakazi uwo wazara mu charu.
‘CHARU CHIKATENTHEMA, MTAMBO UKANTHONYA’
Baraki wakaluta kukawunganya ŵasilikari ŵake. Wakawunganya ŵanalume 10,000 awo ŵakaŵa na chikanga kuti ŵakatimbane na ŵasilikari ŵankhongono ŵa Sisera. Apo Baraki na ŵanthu ŵake ŵakakweranga ku Phiri la Tabori, nkhongono zikakwera chomene. Tikuŵazga kuti: ‘Debora nayo wakakwera pamoza na iyo.’ (Ŵeruzgi 4:10) Ŵasilikari ŵara ŵakwenera kuti ŵakakhuka chomene ŵakati ŵawona mwanakazi wachikanga uyu wakukwera nawo ku Phiri la Tabori. Debora wakalolera kuti para nkhufwa wafwe pamoza nawo chifukwa cha chipulikano chake mwa Yehova Chiuta.
Sisera wakati wapulika kuti Israyeli wawunjika ŵasilikari kuti ŵatimbane nayo, wakanyamuka luŵiroluŵiro. Mathemba ghanyake gha Ŵakenani ghakakolerana na Themba Yabini, ilo likwenera kuti likaŵa lankhongono chomene pakati pawo. Magileta gha Sisera ghakasunkhunya charu apo ghakendanga kuti ghakandande kunozgekera nkhondo mu chidika. Ŵakenani ŵakagomezganga kuti ŵakaŵengepo yayi kuthereska ŵankhondo ŵa Israyeli.—Ŵeruzgi 4:12, 13; 5:19.
Kasi Baraki na Debora ŵakachita vichi ŵakati ŵawona kuti ŵalwani ŵakusendelera? Ŵakaghanaghana kuti usange ŵangakhala mu vikhizga vya Phiri la Tabori mbwenu ŵangathereska luŵiro ŵasilikari Ŵakenani awo ŵakizanga, chifukwa chakuti magileta ghakaŵa ghakuti ghangakwera yayi mapiri. Kweni Baraki wakaŵa wakunozgeka kulondezga ulongozgi uwo Yehova wangamupa pakurwa, ntheura wakalindilira kuti Debora wamuphalire dankha chakuchita. Ndipo nadi, nyengo yikakwana. Debora wakati kwa iyo: ‘Wuka, pakuti ili ni zuŵa leneilo Yehova wapeleka Sisera mu woko lako; asi ni Yehova uyo wakudangilira panthazi pako?’ Kufuma apo, tikuŵazga kuti: ‘Baraki wakakhira mu lupiri lwa Tabori, na ŵanthu vikwi khumi (10,000) panyuma zake.’—Ŵeruzgi 4:14. *
Ŵankhondo ŵa Israyeli ŵakagodoboka phiri na kwiza pakweru, pa malo ghakuthambalara, ŵakalutanga uko kukaŵa ŵalwani ŵakofya. Kasi Yehova wakadangira panthazi pawo, nga umo Debora wakayowoyera? Zgoro likasangika luŵiro chomene. Tikuŵazga kuti: ‘Charu chikatenthema, ndipo mtambo ukanthonya.’ Ŵasilikari ŵa Sisera ŵakahangayika. Nyengo yeneyiyo kukalokwa vula! Yikuwoneka kuti yikaŵa vula yikuru chomene mwakuti charu chose chikaŵa mu maji. Penepapo magileta ghavisulo ghara ghakamuwovwiraso yayi Sisera. Ghakabira mu mathipa na kuphatira.—Ŵeruzgi 4:14, 15; 5:4.
Chivula chira chikaŵatimbanizga yayi Baraki na ŵanthu ŵake. Ŵakamanya uko vula yira yikafuma. Ŵakachimbizga ŵasilikari ŵa Ŵakenani. Ŵaisrayeli ŵakakoma ŵankhondo wose ŵa Sisera. Mlonga wa Kishoni ukazura na kututuka, ukayora vitanda vyose kukhira navyo ku Nyanja Yikuru.—Ŵeruzgi 4:16; 5:21.
Lero Chiuta wakutumaso ŵateŵeti ŵake kurwa nkhondo yanadi yayi. Kweni wakupempha ŵanthu ŵake kurwa nkhondo yauzimu. (Mateyu 26:52; 2 Ŵakorinte 10:4) Usange tikupulikira Chiuta mu charu ichi, ndikuti nase tikurwako nkhondo iyi. Tikukhumbikwira chikanga, chifukwa awo ŵali ku chigaŵa cha Chiuta ŵangakumana na ŵalwani ŵakofya. Kweni Yehova wandasinthe. Wachali kovwira awo ŵali na chipulikano mwa iyo, nga umo wakachitira Debora, Baraki, na ŵasilikari ŵachikanga ŵa Israyeli.
‘WAKUTUMBIKIKA CHOMENE PA ŴANAKAZI’
Msilikari yumoza wa Ŵakenani, muheni chomene pa wose, wakachimbira. Sisera, uyo wakasuzganga chomene ŵanthu ŵa Chiuta, wakachimbira pasi. Wakaleka ŵanyake ŵakufwira mu mathipa, iyo wakajumpha mu ŵasilikari ŵa Israyeli na kufika ku malo ghakomira, wakachimbiranga kulazga ku mitundu yapafupi iyo ŵakakolerananga nayo. Wakachimbira, maso kumanyuma, kughanaghana kuti panji ŵasilikari ŵa Israyeli ŵakumulondezga. Wakaluta ku mahema gha Heberi, Mukeni uyo wakafumako ku Ŵakeni ŵanyake kumwera ndipo wakakorana ubwezi na Themba Yabini.—Ŵeruzgi 4:11, 17.
Sisera wakafika pa mahema gha Heberi, vyalema vyachita kanthu. Wakasanga kuti Heberi pa nyumba palije. Kweni Yayeli, muwoli wa Heberi wakaŵapo. Sisera wakwenera kuti wakaghanaghananga kuti Yayeli wamuchitirenge makora chifukwa chakuti mfumu wake wakaŵa paubwezi na Themba Yabini. Panyake wakawonanga kuti vingachitika yayi kuti mwanakazi wachite vinthu kupambana na mfumu wake. Sisera wakamumanyanga makora yayi Yayeli. Nakuti Yayeli wakwenera kuti wakawona umo ŵanthu ŵakasuzgikiranga chifukwa cha Ŵakenani. Kweniso wakwenera kuti wakawona kuti wakwenera kuchitapo kanthu. Wakakhumbikwiranga kusankhapo, kovwira munthu muheni uyu panji kukolerana na Yehova na kukoma mulwani wa ŵanthu ŵake uyu. Kweni kasi wakenera kuchita vichi? Kasi mwanakazi wangakoma wuli munthu wankhongono, chinkhara cha nkhondo ichi?
Yayeli wakeneranga kuchita vinthu mwaluŵiro. Wakamupa Sisera malo kuti wapumure. Sisera wakaphalira Yayeli kuti wangapharanga yayi para munthu wakumupenja. Sisera wakati wagona pasi, Yayeli wakamudikiska chakudika. Wakati wapempha maji, Yayeli wakamupa mkaka. Nakalinga Sisera wakagona tulo ŵeketu (phwefu)! Penepapo Yayeli wakatora chikhomo na nyondo. Wakiza ku mutu wa Sisera nyatunyatu. Apa wakaŵa na ntchito yakofya ya kukoma munthu uyo Yehova wakakhumbanga kuti wafwe. Kweni wachedwenge waka pachoko mphanyi wakaŵa mu suzgo. Kasi Yayeli wakaghanaghana vya ŵanthu ŵa Chiuta na umo munthu muheni uyu wakaŵasuzgira vyaka vinandi? Panji kasi wakaghanaghanapo kuti wali na mwaŵi wa kuŵa ku chigaŵa cha Yehova? Baibolo likuyowoya yayi. Icho tikumanya ntchakuti mwanakazi yura wakachita ntchito. Sisera wakafwa.—Ŵeruzgi 4:18-21; 5:24-27.
Pamanyuma, Baraki wakafika kupenja mulwani wake. Yayeli wakati wamulongora chitanda pamoza na chikhomo mu mutu, Baraki wakamanya kuti ivyo Debora wakayowoya vyafiskika. Mwanakazi ndiyo wakakoma Sisera msilikari wankhongono. Ŵanthu ŵanyake mazuŵa ghano ŵakususka ivyo Yayeli wakachita, kweni Baraki na Debora ndimo ŵakachitira yayi. Mu sumu yawo, ŵakalumba Yayeli kuti wakaŵa ‘wakutumbikika pa ŵanakazi wose’ chifukwa cha chikanga chake. (Ŵeruzgi 4:22; 5:24) Debora wakaŵa na mtima uwemi chomene. Wakachitira sanji Yayeli yayi nesi kuleka kumulumba. Chikuru icho iyo wakakondwa nacho chikaŵa chakuti mazgu gha Yehova ghakafiskika.
Sisera wakati wafwa, Themba Yabini nkhongono zikamara. Ŵaisrayeli ŵakaleka kusuzgika na Ŵakenani. Mu charu mukaŵa mtende vyaka 40. (Ŵeruzgi 4:24; 5:31) Debora, Baraki, na Yayeli ŵakatumbikika chomene chifukwa cha kuŵa na chipulikano mwa Yehova Chiuta. Usange tingalondezga chipulikano cha Debora, pakuteŵetera Yehova mwachikanga kweniso kukhwimiska ŵanji kuti nawo ŵamuteŵeterenge, Yehova watovwirenge kuti titonde masuzgo kweniso wazamutipa mtende wamuyirayira.
^ ndime. 7 Ŵanakazi ŵanyake awo ŵakaŵa ntchimi ni Miriyamu, Hulida, na muwoli wa Yesaya.—Exodus 15:20; 2 Mathemba 22:14; Yesaya 8:3.
^ ndime. 9 Sumu ya Debora yikulongora kuti kanandi para Sisera waluska nkhondo wakatorangako ŵasungwana, nyengo zinyake msilikari yumoza wakatoranga ŵasungwana kujumpha pa yumoza. (Ŵeruzgi 5:30) Mazgu agho ghang’anamulika kuti “mwali” mu vesi ili, mu Chihebere ni “chibabiro.” Mazgu agha ghakulongora kuti ŵasilikari aŵa ŵakawonanga ŵanakazi kuti ntchito yawo nkhugonana nawo mbwenu. Vikulongora kuti ŵakakoleleranga chomene ŵanakazi.
^ ndime. 17 Nkhondo iyo yikachitika apa yikulongosoreka kaŵiri mu Baibolo. Yikusangika mu Ŵeruzgi chaputara 4 kweniso mu sumu ya Debora na Baraki mu Ŵeruzgi chaputara 5. Nkhani zose izi zikuyana waka, kuti waka yiliyose yili na fundo zakusazgikira izo mu yinyake mulije.


c: text/html

text:
Ntchivichi Chikuchitika Para Munthu Wafwa?
Ivyo Baibolo likuyowoya
Baibolo likuti “ŵamoyo ŵakumanya kuti ŵafwenge, kweni ŵakufwa ŵakumanya kalikose chara.” (Mupharazgi 9:5; Salmo 146:4) Para munthu wafwa ndikuti ngwamoyo yayi. Munthu wakufwa wakughanaghana yayi, wangachita chilichose yayi kweniso wakupulika chilichose yayi.
“Uzamuwelera ku fuvu”
Adamu wakapulikira yayi ndipo Chiuta wakamuphalira kuti: “Ndiwe fuvu ndipo uzamuwelera ku fuvu.” (Genesis 3:19) Ivyo Chiuta wakaphalira Adamu pa lemba ili vikutovwira kumanya icho chikuchitika para munthu wafwa. Pambere Chiuta wandalenge Adamu “kufuma ku dongo la pasi,” Adamu kukaŵavya. (Genesis 2:7) Adamu wati wafwa, wakawelera ku fuvu ndipo wakaŵaso wamoyo yayi.
Ndimo vikuŵira para munthu wafwa. Ŵanthu na vinyama ŵali kufuma ku fuvu. Baibolo likuti: “Vyose vikufuma ku fuvu, ndipo vyose vikuwelera ku fuvu.” —Mupharazgi 3:19, 20.
Nyifwa mbumaliro wa vyose yayi
Baibolo likuti nyifwa na kugona tulo vikuyana waka. (Salmo 13:3; Yohane 11:11-14; Milimo 7:60) Munthu uyo wagona tulo twakufwa nato wakumanya chilichose yayi. Ndimo ŵakuŵira ŵakufwa. Baibolo likuti Chiuta wangawuska ŵakufwa na kuŵapa umoyo, nga ŵawuka waka mu tulo. (Job 14:13-15) Ku ŵanthu awo ŵazamuwuskika na Chiuta, nyifwa mbumaliro wa vyose yayi.
Manyani Vinandi
Kasi Awo Ŵali Kufwa mbwenu Kuli Kumara?
Kasi chikuchitika ntchivichi para munthu wafwa? Kasi awo ŵali kufwa ŵazamuŵaso ŵamoyo?
Kasi Ŵakufwa Ŵali Nkhu?
Sambirani ivyo Baibolo likuyowoya pa nkhani ya uko kuli ŵakufwa kweniso chifukwa icho ŵanthu ŵakufwira.

robotstxt: allowed

filter: keep


text:
MUTU 9
Kasi Tili mu “Mazuŵa Ghaumaliro”?
Kasi ni vinthu wuli ivyo vikuchitika mazuŵa ghano ivyo Baibolo likayowoyerathu?
Kasi Baibolo likati ŵanthu ŵazamuŵa wuli mu “mazuŵa ghaumaliro”?
Kasi Baibolo likatiso ni vinthu wuli vyakukondweska ivyo vizamuchitika mu “mazuŵa ghaumaliro”?
1. Ntchivichi chingatovwira kumanya vyamunthazi?
KASI muli kupulikizgapo nkhani pa wayilesi panji kuwonelera pa TV na kujifumba kuti, ‘Kasi charu ichi chikunjilira nkhu?’ Masuzgo na vinthu vyakofya vikutiwira mwamabuchi nakuti palije uyo wangamanya icho chiŵengeko namachero. (Yakobe 4:14) Kweni Yehova wakumanya ivyo vizamuchitika kunthazi. (Yesaya 46:10) Kale chomene, Baibolo likayowoyerathu vinthu viheni ivyo vikuchitika sono. Likayowoyaso vinthu vyakukondweska ivyo vizamuchitika mu mazuŵa ghaumaliro.
2, 3. Ni fumbo wuli ilo ŵasambiri ŵakafumba Yesu? Kasi Yesu wakazgora wuli?
2 Yesu Khristu wakayowoya za Ufumu wa Chiuta, uwo uzamuwuskapo viheni vyose na kuzgora charu kuŵa paradiso. (Luka 4:43) Ŵanthu ŵakakhumbanga kumanya apo Ufumu uwu wizirenge. Nakuti ŵasambiri ŵakafumba Yesu kuti: “Mutiphalire, vinthu ivi vizamuŵako pawuli, ndipo ntchivichi chizamuŵa chimanyikwiro cha kuŵapo kwinu na cha umaliro wa charu?” (Mateyu 24:3) Yesu wakazgora kuti ni Yehova pera uyo wakumanya zuŵa na nyengo yeneko iyo umaliro wa charu wizirenge. (Mateyu 24:36) Kweni Yesu wakayowoyerathu vinthu ivyo vizamuchitika pa charu chapasi pambere Ufumu undize na mtende na chivikiliro chanadi ku ŵanthu. Ivyo wakayowoya ndivyo vikuchitika sono.
3 Pambere tindadumbiskane vinthu ivyo vikulongora kuti tili mu mazuŵa “ghaumaliro wa charu,” tiyeni tidumbiskane dankha za nkhondo iyo palije munthu uyo wakamanya kuti yikuchitika. Nkhondo iyi yikachitikira kuchanya, ndipo ivyo vikachitika nase vikutikhwaska.
NKHONDO IYO YIKACHITIKA KUCHANYA
4, 5. (a) Kasi ntchivichi chikachitika kuchanya apo Yesu wakamba kulamulira? (b) Kuyana na lemba la Chivumbuzi 12:12, ntchivichi chikeneranga kuchitika pamanyuma pa nkhondo iyo yikaŵa kuchanya?
4 Mu Mutu 8 wa buku lino tikasambira kuti Yesu Khristu wakamba kulamulira kuchanya mu chaka cha 1914. (Ŵerengani Daniyeli 7:13, 14.) Wakati wapika waka Ufumu, Yesu wakachita chinthu chinyake. Baibolo likuti: “Kukawuka nkhondo kuchanya: Mikayeli [zina linyake la Yesu] na ŵangelo ŵake wakarwanga na chinjoka [Satana Dyabulosi]. Chinjoka na ŵangelo ŵake ŵakarwa nkhondo.” * Satana na ŵangelo ŵake ŵaheni, awo ŵakuchemeka viŵanda, ŵakaluza nkhondo iyi. Ndipo ŵakachimbizgika kufuma kuchanya na kwiza pa charu chapasi. Ŵangelo ŵakugomezgeka ŵakakondwa chomene apo Satana wakachimbizgika kuchanya. Kweni ŵanthu ndiwo ŵakeneranga kuŵa mu suzgo. Baibolo likayowoyaso kuti: “Soka ku charu cha pasi . . . chifukwa Dyabulosi wakhilira kwa imwe, wali na ukali ukuru pakumanya kuti wali na nyengo yifupi.”—Chivumbuzi 12:7, 9, 12.
5 Wonani icho chikeneranga kuchitika chifukwa cha nkhondo iyo yikachitika kuchanya. Chifukwa cha ukali, Satana wakeneranga kuchitiska masoka, panji masuzgo pa charu chapasi. Nga umo tiwonerenge, sono tili mu nyengo ya masoka. Kweni nyengo iyi yiŵenge “yifupi.” Satana nayo wakumanya fundo iyi. Baibolo likuti nyengo iyi ni “mazuŵa ghaumaliro.” (2 Timote 3:1) Tingakondwa chomene kumanya kuti sonosono apa, Chiuta wawuskengepo masuzgo ghose agho Dyabulosi wakuchitiska pa charu. Sono tiyeni tidumbiskane vinthu vinyake ivyo vikuchitika, ivyo Baibolo likayowoyerathu. Vinthu ivi vikulongora kuti tili mu mazuŵa ghaumaliro, nakuti sonosono apa, Ufumu wa Chiuta wizenge na vitumbiko vyambura kumara pa wose awo ŵakutemwa Yehova. Chakwamba, tiyeni tiwone vinthu vinayi ivyo Yesu wakati vizamulongora kuti tili mu mazuŵa ghaumaliro.
VYAKUCHITIKA VYA MU MAZUŴA GHAUMALIRO
6, 7. Kasi mazgu agho Yesu wakayowoya pa nkhani ya nkhondo na njara ghakufiskika wuli?
6 “Mtundu uzamuwukirana na mtundu unyake, ufumu na ufumu unyake.” (Mateyu 24:7) Mu vyaka 100 ivyo vyajumpha, ŵanthu ŵanandi ŵakomeka pa nkhondo. Wakulemba mbiri munyake wa ku Britain wakati: “Ŵanthu ŵanandi ŵakakomeka mu vyaka vya m’ma 1900 kuluska kumanyuma kose. . . . Mu vyaka ivi nkhondo zikakatanga yayi, ndipo mtende ukaŵangapo viŵi yayi pa charu chifukwa nyengo zose ku malo ghanyake kukaŵanga nkhondo.” Lipoti la wupu [bungwe] unyake, likati: “Ŵanthu awo ŵakafwa pa nkhondo mu vyaka vya m’ma 1900 mbanandi chomene pakuyaniska na awo ŵakafwa pa nkhondo zose izo zikachitika kwambira mu nyengo ya Yesu kufika mu 1899.” Kufuma mu 1914, ŵanthu ŵakujumpha 100 miliyoni ŵali kufwa chifukwa cha nkhondo. Para munthu yumoza wafwa chifukwa cha nkhondo ŵanthu ŵakuŵa na chitima chomene. Kweni kasi mukughanaghana kuti vikuŵa wuli para ŵanthu mamiliyoni ghanandi ŵataya ŵakutemweka ŵawo pa nkhondo?
7 “Kuzamuŵa njara.” (Mateyu 24:7) Kafukufuku wakulongora kuti vyaka 30 ivyo vyajumpha vyakurya vikusangika vinandi chomene. Ndipouli, ŵanthu ŵanandi ŵali na njara chifukwa ŵalije ndalama zakugulira vyakurya panji malo ghakukwana ghakuti ŵalimepo. Ŵanthu ŵanandi ŵakuŵa na njara yambura kumara. Wupu wakuwona vya umoyo pa charu chose, ukati chaka chilichose ŵana ŵakujumpha 5 miliyoni ŵakufwa chifukwa cha kusoŵa chakurya chakukwana.
8, 9. Kasi ntchivichi chikulongora kuti mazgu gha Yesu pa nkhani ya vindindindi na matenda ghakufiskika?
8 “Kuzamuŵa vindindindi vikuru.” (Luka 21:11) Ŵasayansi ŵakusachizga kuti chaka chilichose pachitikenge vindindindi vikuruvikuru 19. Vindindindi ivi ni vyankhongono chomene ndipo vingagumura nyumba na kuswa charu. Ndipo chaka chilichose pakuchitika vindindindi vyakofya chomene ivyo vikuwiska nyumba. Malipoti ghakulongora kuti vindindindi vyakoma ŵanthu ŵakujumpha 2 miliyoni kwambira mu 1900. Lipoti linyake likuti: “Chifukwa chakuti sayansi yaluta panthazi, chiŵelengero cha ŵanthu awo ŵakufwa chachepako pachoko waka.”
9 “Kuzamuŵa . . . nthenda zakwambukira.” (Luka 21:11) Nangauli madokotala ghakumanya vinandi chomene, kweni matenda ghakale na ghasono ghachali kutambuzga ŵanthu. Lipoti linyake likuti matenda 20 agho tikughamanya makora, kusazgapo chikhoso cha TB, maleriya, na kolera, ghazara chomene, ndipo ghanyake ghakukana munkhwala. Nakuti kwizaso matenda ghanyake pafupifupi 30. Ghanyake mwa igho ghalije munkhwala ndipo ngakofya chomene.
NKHARO YA ŴANTHU MU MAZUŴA GHAUMALIRO
10. Kasi lemba la 2 Timote 3:1-5 likayowoyerathu kuti ŵanthu ŵazamuŵa wuli mazuŵa ghaumaliro?
10 Padera pa masuzgo agha, Baibolo likayowoyaso kuti nkharo ya ŵanthu nayo yizamusintha. Mpositole Paulosi wakalongosora umo nkharo ya ŵanthu yizamuŵira. Wakati: “Mu mazuŵa ghaumaliro kuzamuŵa nyengo zinonono na zakusuzga.” (Ŵerengani 2 Timote 3: 1-5.) Paulosi wakayowoya kuti ŵanthu ŵazamuŵa:
ŵakujitemwa
ŵakutemwa ndalama
ŵambura kupulikira ŵapapi
ŵambura kugomezgeka
ŵambura kutemwa ŵanyaŵo
ŵambura kujikora
ŵakofya
ŵakutemwa vyakusanguluska m’malo mwa kutemwa Chiuta
ŵakuwoneka nga ŵakusopa Chiuta mwakujipeleka kweni ŵakukana nkhongono zake
11. Kasi lemba la Salimo 92:7 likuti ntchivichi icho chizamuchitikira ŵaheni?
11 Kasi ndimo ŵanthu ŵaliri mu chigaŵa chinu? Ŵakwenera kuti ndimo ŵaliri. Kulikose kuli ŵanthu awo ŵali na nkharo yiheni. Ivi vikulongora kuti Chiuta wali pafupi kuchitapo kanthu. Baibolo likuti: “Para muheni wakuphuka nga mbutheka ndipo ŵakwananga wose ŵakutikitira, chilato chake ntchakuti ŵaparanyike muyirayira.”—Salimo 92:7.
VINTHU VYAKUKONDWESKA
12, 13. Kasi Baibolo likati ntchivichi chizamuchitika mu “nyengo ya umaliro”?
12 Mu mazuŵa ghaumaliro agha pali nadi masuzgo ghanandi chomene nga umo Baibolo likayowoyera. Nanga wuli vili nthena, pali vinthu vinyake vyakukondweska ivyo ŵanthu awo wakusopa Yehova ŵakuchita.
13 Lemba la Daniyeli likayowoyerathu kuti, mu “nyengo yaumaliro . . . umanyi wenecho uzamwandana.” (Daniyeli 12:4) Chomenechomene kwambira mu 1914, Yehova wakovwira ŵanthu awo ŵakukhumba nadi kumuteŵetera kuti ŵalipulikiske makora Baibolo. Ŵamanya makora zina la Chiuta na khumbo lake, sembe yakuwombora ya Yesu Khristu, icho chikuchitika para munthu wafwa, ndiposo kuti ŵakufwa ŵazamuwuka. Kweniso, Ŵakhristu ŵaunenesko ŵasambira umo ŵangaŵira na nkharo yiwemi iyo yikuchindika Chiuta. Ŵapulikiska makora ivyo Ufumu wa Chiuta uzamuchita kuti masuzgo ghamare pa charu. Kasi Ŵakhristu ŵakuchita wuli na ivyo ŵasambira? Zgoro la fumbo ili ni uchimi uwo ukufiskika mu mazuŵa ghaumaliro agha.
14. Kasi ntchito ya kupharazga makani ghawemi gha Ufumu yafika mpha mazuŵa ghano, ndipo mbanjani ŵakupharazga?
14 Yesu Khristu wakayowoya uchimi wakuyowoya za “umaliro wa charu,” wakati: “Makani ghawemi agha gha Ufumu, ghazamupharazgika mu charu chose chapasi.” (Ŵerengani Mateyu 24:3, 14.) Pa charu chose, makani ghawemi ghakupharazgika mu vyaru vyakujumpha 235 kweniso mu viyowoyero vinandi. Makani agha ghakulongosora za Ufumu wa Chiuta, ivyo uzamuchita, na ivyo tingachita kuti tizakatumbikike mu Ufumu uwu. Ŵakaboni ŵa Yehova mamiliyoni ghanandi ŵakuŵikapo mtima kupharazga makani ghawemi agha. Ŵakaboni aŵa ŵakufuma ku “mitundu yose, na mafuko na ŵanthu na malulimi.” (Chivumbuzi 7:9) Ŵakaboni ŵa Yehova ŵakusambira Baibolo na ŵanthu awo ŵakukhumba kumanya ivyo Baibolo likusambizga, ndipo ŵakuchita nthena kwaulere. Ntchakuzizika kuti uchimi uwu ukufiskika, chifukwa Yesu wakati Ŵakhristu ŵaunenesko ‘ŵazamutinkhika na ŵanthu wose.’—Luka 21:17.
KASI MUCHITENGE VICHI?
15. (a) Chifukwa wuli mukugomezga kuti tili mu mazuŵa ghaumaliro? (b) Kasi ntchivichi chizamuchitikira awo ŵakukanira dala kuŵa ku chigaŵa cha Yehova? Ndipo ntchivichi chizamuchitikira awo ŵakujilambika ku Ufumu wa Yehova?
15 Pakuti mauchimi ghanandi gha mu Baibolo ghakufiskika pasono, kasi mukuzomerezga yayi kuti tili mu mazuŵa ghaumaliro? Para Yehova wakhorwa kuti makani ghawemi ghapharazgika mwakukwana, ndipo “umaliro” wizenge. (Mateyu 24:14) “Umaliro” ni nyengo iyo Chiuta wazamuwuskapo viheni pa charu chapasi. Yehova wazamutuma Yesu na ŵangelo kuti ŵaparanye wose awo ŵakukanira dala kuŵa ku chigaŵa chake. (2 Ŵatesalonika 1:6-9) Satana na viŵanda vyake ŵazamupusikaso ŵanthu yayi. Ndipo wose awo ŵakujilambika ku Ufumu wa Chiuta ŵazamutumbikika.—Chivumbuzi 20:1-3; 21:3-5.
16. Kasi mukwenera kuchita vichi?
16 Pakuti mwamanya kuti umaliro wa charu cha Satana uli pafupi, mukwenera kujifumba kuti, ‘Kasi nkhwenera kuchita vichi?’ Mukwenera kulutilira kusambira za Yehova na ivyo wakukhumba kuti tichitenge. (Yohane 17:3) Ŵikanipo mtima kusambira Baibolo. Mutemwenge kuŵa pamoza na ŵanthu awo ŵakuŵikapo mtima kuchita khumbo la Yehova. (Ŵerengani Ŵahebere 10:24, 25.) Musambirenge Baibolo kuti mumanye Yehova Chiuta. Ndipo sinthani nkharo yinu yiheni kuti Chiuta wamutemwani.
17. Chifukwa wuli pharaniko lizamubuchizga ŵanthu ŵanandi?
17 Yesu wakayowoyerathu kuti ŵanthu ŵanandi ŵazamuŵikako mahara yayi ku vinthu ivyo vikulongora kuti tili mu mazuŵa ghaumaliro. Ŵaheni ŵazamuparanyika mwamabuchi. Pharanyiko ili lizamubuchizga ŵanthu ŵanandi, chifukwa lizamwiza nga ni munkhungu nausiku. (Ŵerengani 1 Ŵatesalonika 5:2.) Yesu wakachenjezga kuti: “Nga umo ghakaŵira mazuŵa gha Nowa, ntheura ndimo kuŵapo kwa Mwana wa munthu kuzamuŵira. Chifukwa nga umo ghakaŵira mazuŵa ghara pambere Chigumula chindize, ŵanthu ŵakaryanga, ŵakamwanga, ŵanalume ŵakatoranga na ŵanakazi kutengwa, m’paka zuŵa ilo Nowa wakanjilira mu chingalaŵa, ndipo ŵakaŵikako mahara chara m’paka Chigumula chikiza na kuŵayora wose, ndimo kuŵapo kwa Mwana wa munthu kuzamuŵira.”
18. Kasi ni chenjezgo wuli la Yesu ilo tikwenera kuŵikako mahara chomene?
18 Kweni Yesu wakaphalira awo ŵakamutegherezganga kuti: “Muŵe maso, mitima yinu yileke kutangwanika na vinthu nga nkhurya mwakujumphizga, kumwa chomene, ndiposo vyenjezgo vya umoyo, mwakuti zuŵa lira lileke kuzakamuchuluskani nga ntchipingo. Pakuti lizamwiza pa wose awo ŵakukhala pa charu chose chapasi. Ipo muŵe maso, nyengo zose muŵeyelerenge kuti mupone ku vinthu vyose ivyo vichitikenge, na kwimilira panthazi pa Mwana wa munthu.” (Luka 21:34-36) Ntheura tikwenera kuŵikako mahara chomene ku chenjezgo la Yesu ili. Chifukwa wuli? Chifukwa awo ŵakutemweka na Yehova Chiuta ndiposo “Mwana wa munthu,” Yesu Khristu, ŵazamupona para charu cha Satana ichi chikuparanyika. Ndipo ŵazamukhala na umoyo wamuyirayira mu charu chiphya icho chili pafupi chomene kwiza.
^ ndime 4 Kuti mumanye kuti Mikayeli ni zina linyake la Yesu Khristu, wonani Vyakusazgirapo, pa pa mutu wakuti Kasi Mikayeli, Mungelo Mulara, ni Njani?.
Manyani Vinandi
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?


text: 9 Mu chaka chakwamba cha Dariyasi+ mwana wa Ahasuweru, wa mphapu ya Ŵamedi, uyo wakimikika kuŵa themba la ufumu wa Ŵakalidi+—2 mu chaka chakwamba cha muwuso wake, ine Daniyeli nkhamanyira mu mabuku* unandi wa vyaka ivyo vikuyowoyeka mu mazgu agho Yehova wakaphalira ntchimi Yeremiya, kuti Yerusalemu+ waŵenge wakupasuka vyaka 70.+3 Ntheura nkhalazga chisko chane kwa Yehova Chiuta waunenesko, kumuŵeya mu lurombo, pamoza na kuziŵizga kurya,+ kuvwara chigudulu, na kujithilira vyoto.4 Nkhalomba kwa Yehova Chiuta wane, na kuzomera kwananga, nkhati:“A Yehova Chiuta waunenesko, mukuru na wakofya, wakusunga phangano na kulongora lusungu*+ kwa awo ŵakumutemwa na kusungilira malango ghake,+5 tananga, tachita ubendezi, tachita vinthu viheni ndipo tagaluka,+ taleka malango ghinu na vyeruzgo vinu.6 Tindapulikire ŵateŵeti ŵinu zintchimi,+ awo ŵakayowoya mu zina linu ku mathemba ghithu, ŵakaronga ŵithu, ŵasekuru ŵithu, na ku ŵanthu wose ŵa mu charu.7 Kwa imwe, A Yehova, kuli urunji, kweni kwa ise kuli soni nga umo viliri muhanya uno, ku ŵanthu ŵa mu Yuda, ku awo ŵakukhala mu Yerusalemu, na ku Ŵaisrayeli wose, awo ŵali pafupi na awo ŵali kutali, mu vyaru vyose umo mukaŵambininiskira, chifukwa ŵakamuchitirani mwambura kugomezgeka.+8 “A Yehova, soni zili kwa ise, mathemba ghithu, ŵakaronga ŵithu, na ku ŵasekuru ŵithu, chifukwa tamunangirani.9 Kwa Yehova Chiuta withu kuli lusungu na chigowokero,+ pakuti tamugalukira.+10 Tindapulikire mazgu gha Yehova Chiuta withu, tindalondezge malango ghake agho wakaŵika panthazi pithu kwizira mu ŵateŵeti ŵake zintchimi.+11 Israyeli yose wajumpha Dango linu na kuzgokera kunyake chifukwa wandapulikire mazgu ghinu. Ntheura mwapungulira nthembo pa ise na chilapo icho chili kulembeka mu Dango la Mozesi muteŵeti wa Chiuta waunenesko,+ chifukwa tamunangira Chiuta.12 Iyo wafiska mazgu ghake agho wakayowoya kususkana nase+ na kususkana na ŵawusi ŵithu awo ŵakatiwusanga.* Wakhizgira soka likuru pa ise, soka ilo wakhizgira pa Yerusalemu lindachitikepo nakale kusi ku mtambo wose.+13 Soka lose ili liza pa ise+ nga umo mu Dango la Mozesi muli kulembekera, kweni tindaŵeyelerepo Yehova Chiuta withu kuti watilengere lusungu, kuzgokako ku maubendezi ghithu+ na kulongora kuti tikumanya unenesko winu.*14 “Ntheura Yehova wakaŵa maso na kutikhizgira soka ili, pakuti Yehova Chiuta withu ni murunji mu milimo yake yose iyo wachita, kweni ise tindapulikire mazgu ghake.+15 “Sono, A Yehova Chiuta withu, imwe mukafumiska ŵanthu ŵinu mu charu cha Eguputo na woko lankhongono+ na kujipangira zina m’paka muhanya uno,+ tananga ndipo tachita uheni.16 A Yehova, kuyana na milimo yinu yose yaurunji,+ nkhumuŵeyani, mphanyi ukali winu na kutukutwa kwinu vyafumako ku msumba winu Yerusalemu, phiri linu lituŵa, pakuti ŵanthu awo ŵatizingilizga ŵakunyoza Yerusalemu na ŵanthu ŵinu chifukwa cha zakwananga zithu na maubendezi gha ŵasekuru ŵithu.+17 A Chiuta withu, sono pulikani lurombo lwa muteŵeti winu na maŵeyelero ghake, ndipo ŵaliskani chisko chinu pa malo ghinu ghakupatulika+ agho ghali kupasuka.+ A Yehova, muchite nthena chifukwa cha zina linu.18 A Chiuta wane, thyani khutu linu na kupulika! Julani maso ghinu na kuwona umo tapasukira kweniso msumba uwo ukuchemeka na zina linu. Tikumuŵeyani chifukwa chakuti tachita milimo yaurunji chara, kweni chifukwa cha lusungu lwinu lukuru.+19 A Yehova, pulikani. A Yehova, gowokani.+ A Yehova, pulikani na kuchitapo kanthu! A Chiuta wane, mungaziwulikanga chara, chifukwa cha zina linu, pakuti msumba winu na ŵanthu ŵinu ŵakuchemeka na zina linu.”+20 Apo nkhaŵa nichali kuyowoya na kulomba na kuzomera kwananga kwane na kwananga kwa ŵanthu ŵakwithu Israyeli na kuŵeyelera pamaso pa Yehova Chiuta wane vya phiri lituŵa la Chiuta wane,+21 enya, uku nichali kuyowoya na kulomba, munthu yura Gabriyeli,+ uyo nkhamuwona mu mboniwoni yakwamba,+ wakiza kwa ine apo nkhaŵa na vyakulema vikuru, yikaŵa nyengo ya sembe ya wanangwa ya mise.22 Ndipo wakanovwira kupulikiska, wakati:“Iwe Daniyeli, sono niza kuzakakupa mahara na kukovwira kupulikiska vinthu.23 Apo wambanga kuŵeyelera, mazgu ghanguluta, ndipo niza kuzakakuphalira, chifukwa uli wakuzirwa chomene.+ Ntheura manya ichi na kupulikiska mboniwoni.24 “Pali masabata* 70 agho ghatemekera ŵanthu ŵakwako na msumba winu utuŵa,+ kuwuskapo ubudi, kumazga kwananga,+ kuphepiskira maubendezi,+ kunjizga urunji wamuyirayira,+ kudindapo pa mboniwoni na pa uchimi,*+ na kuphakazga Malo Ghatuŵa Chomene.25 Umanye na kupulikiska kuti kwamba apo ghafumirenge mazgu gha kuwezgerapo na kuzengaso Yerusalemu+ m’paka apo Mesiya*+ Mulongozgi+ wawonekerenge, paŵenge masabata 7, kweniso masabata 62.+ Yerusalemu wazamuwelerapo na kuzengekaso, wazamuŵa na luŵaza ndiposo mugelo,* kweni ivi vizamuchitika mu nyengo ya suzgo.26 “Pamanyuma pa masabata 62, Mesiya wazamudumulika,*+ ndipo wazamuŵavya kalikose.+“Ŵanthu ŵa mulongozgi uyo wakwiza ŵazamuparanya msumba na malo ghatuŵa.+ Ndipo umaliro wake uzamuŵa wa chigumula. Ndipo kuzamuŵa nkhondo m’paka paumaliro. Icho chadumulika ntchakuti pazakaŵe kupasuka.+27 “Iyo wazamukhozga phangano na ŵanandi kwa sabata yimoza, ndipo pakatikati pa sabata wazamulekeska sembe na vyakupeleka.+“Pa phapindo la vinthu vyaukazuzi pazamuŵa uyo wakuparanya.+ Ndipo icho chikadumulika chipungulikengeso pa uyo wapasuka, m’paka wamare.”


text: 31 Yehova wakuti: “Pa nyengo iyo, nizamuŵa Chiuta wa mbumba zose za Israyeli, ndipo iwo ŵazamuŵa ŵanthu ŵane.”+2 Yehova wakuti:“Ŵanthu awo ŵakapona ku lupanga ŵakasanga uwemi mu mapopa,Apo Israyeli wakalutanga ku malo ghake ghakupumulirako.”3 Yehova wakawoneka kwa ine kufuma kutali chomene, wakati:“Nakutemwa na chitemwa chamuyirayira.Lekani nakuguza na lusungu.*+4 Nizamumuzenganiso, ndipo muzamuzengeka.+Iwe mwali wa Israyeli, uzamutoraso tung’oma twakoUzamukondwa na kuvina.+5 Uzamupandaso mpheska mu mapiri gha Samariya.+Ŵakupanda ŵazamupanda na kusangwa na vipambi vyawo.+6 Zuŵa lizenge apo ŵalinda mu mapiri gha Efurayimu ŵazamuchemerezga kuti:‘Wukani, tiyeni tikwelere ku Ziyoni, kwa Yehova Chiuta withu.’”+7 Yehova wakuti:“Chemerezgani kwa Yakhobe mwakukondwa.Sekelerani chifukwa muli pachanya pa mitundu.+Pharazgani, lumbani, na kuyowoya kuti:‘A Yehova, ponoskani ŵanthu ŵinu, ŵakukhalapo ŵa Israyeli.’+8 Nizenge nawo kufuma ku charu cha kumpoto.+Niŵawunganyenge pamoza kufuma ku vigaŵa vyakutali chomene vya charu chapasi.+Mukati mwawo muŵenge ŵachibulumutira na ŵakupendera,+Mwanakazi wanthumbo pamoza na uyo wakubaba.Wumba ukuru uwelerenge kuno.+9 Ŵizenge uku ŵakulira.+Niŵadangilirenge apo ŵakupempha kuti niŵachitire chitima.Niŵalongozgerenge ku tumilonga twa maji,+Mu nthowa yakunyoloka kuti ŵaleke kukhuŵara.Pakuti ndine Dada wa Israyeli, ndipo Efurayimu ni mwana wane wakwamba.”+10 Pulikani mazgu gha Yehova, imwe mitundu,Pharazgani mu virwa vyakutali,+ kuti:“Uyo wakambininiska Israyeli wamuwunganyenge pamoza.Wamulaŵilirenge nga umo muliska wakuchitira na mskambo wake.+11 Pakuti Yehova wazamuwombora Yakhobe+Na kumuthaska mu woko la uyo ngwankhongono kuluska iyo.+12 Ŵizenge na kuchemerezga mwachimwemwe pachanya pa Ziyoni+Ŵazamumwemwetera chifukwa cha uwemi wa Yehova,Chifukwa cha vyakurya, vinyo liphya,+ mafuta,Twana twa mberere na twa ng’ombe.+Ŵazamuŵa nga ni munda wakuthilirika makora,+Ndipo ŵazamutamburaso yayi.”+13 “Pa nyengo iyo, ŵamwali ŵazamukondwa na kuvina,Ŵanyamata na madoda pamoza.+Nizamusintha kutengera kwawo kuŵa kusekelera.+Nizamuŵapembuzga na kuŵapa chimwemwe m’malo mwa chitima.+14 Nizamukhorweska ŵasembe na vinthu vinandi,*Ŵanthu ŵane ŵazamukhorwa na uwemi wane,”+ wakuti Yehova.15 “Yehova wakuti:‘Lizgu likupulikikwa mu Rama,+ kutengera na kulira kukuru.Rakelo wakulilira ŵana ŵake.+Wakana kupembuzgika pa ŵana ŵake,Chifukwa ŵalikoso chara.’”+16 Yehova wakuti:“‘Leka kulira, masozi ghaleke kufuma mu maso ghako,Chifukwa upokerenge njombe pa mulimo wako,’ wakuti Yehova.‘Ŵamuwerako ku charu cha mulwani.’+17 Yehova wakuti: ‘Munthazi mwako muli chigomezgo.+Ŵana ŵako ŵazamuwelera ku charu chawo.’”+18 “Napulika nadi kulira kwa Efurayimu,‘Mwanichenya, ndipo nachenyeka,Nga nkhang’ombe ako kandasambizgike.Niwezgani ndipo niwelerenge nadi,Pakuti ndimwe Yehova Chiuta wane.19 Nkhati nawelera nkhajinyumwa.Nkhati nawovwirika kumanya,+ nkhajitimba pa chigha chifukwa cha chitima.Nkhakhozgeka soni na kuyuyulika,+Pakuti nkhayegha muyuyuro wa uwukirano wane.’”20 “Asi Efurayimu ni mwana wakuzirwa kwa ine, mwana wakutemweka?+Pakuti nanga nkhumususka, nichali kumukumbuka.Lekani nkhumunwekera.+Ndipo nimuchitirenge nadi chitima,” wakuti Yehova.+21 “Jiŵikira vimanyikwiro pa msewu,Na kwimika viphambano.+Ŵika mtima wako pa msewu ukuru, nthowa iyo ukwenera kwendamo,+Welera, iwe mwali wa Israyeli, welera ku misumba yako.22 Kasi uyingayingenge m’paka pawuli, iwe mwana msungwana wambura kugomezgeka?Pakuti Yehova walenga chinthu chiphya mu charu:Mwanakazi waskerenge mwanalume.”23 Yehova wa mawumba, Chiuta wa Israyeli wakuti: “Para nawezga awo ŵakakoleka, ŵazamuyowoyaso mazgu mu charu cha Yuda na mu misumba yake, ghakuti: ‘Yehova wakutumbike, iwe malo ghakukhalamo ghaurunji,+ iwe phiri lituŵa.’+24 Mu Yuda na misumba yake yose, ŵanthu ŵazamukhalamo pamoza, ŵalimi na awo ŵakuliska miskambo.+25 Pakuti nizamukhutiska uyo wavuka, na kukhorweska waliyose uyo wakutambura.”+26 Penepapo nkhawuka na kubenura maso ghane, tulo twane tukaŵa tuwemi chomene.27 Yehova wakuti: “Wonani, mazuŵa ghakwiza, ndipo nizamupandamo mu nyumba ya Israyeli na nyumba ya Yuda mbuto* ya ŵanthu na mbuto ya viŵeto.”+28 “Nga umo nkhaŵalaŵiliranga pakuzgura, kubwangandura, kuwiskira pasi, kuparanya na kupweteka,+ ndimo nizamuŵalaŵililira pakuzenga na kupanda,”+ wakuti Yehova.29 “Mu mazuŵa agho, ŵazamuyowoyaso yayi kuti: ‘Ŵadada ŵakarya mpheska zakuntchantchamira, kweni mino gha ŵana ndigho ghakazilirika.’+30 Kweni munthu yose wazamufwa chifukwa cha kwananga kwake. Munthu uyo wakurya mpheska zakuntchantchamira ndiyo mino ghake ghazamuzilirika.”31 Yehova wakuti: “Wonani, mazuŵa ghakwiza, nizamuchita phangano liphya na nyumba ya Israyeli na nyumba ya Yuda.+32 Lizamuŵa nga ni phangano ilo nkhachita na ŵasekuru ŵawo chara pa zuŵa ilo nkhaŵakora pa woko kuŵafumiska mu charu cha Eguputo,+ ‘phangano lane ilo ŵakaswa,+ nangauli nkhaŵa fumu* yawo yeneko,’ wakuti Yehova.”33 “Pakuti ili ni phangano ilo nizamuchita na nyumba ya Israyeli pamanyuma pa mazuŵa agho,” wakuti Yehova. “Nizamuŵika dango lane mukati mwawo,+ nizamulilemba mu mitima yawo.+ Ndipo nizamuŵa Chiuta wawo, iwo ŵazamuŵa ŵanthu ŵane.”+34 “Ŵazamusambizganaso chara waliyose na mzengezgani wake panji mubali wake, kuti: ‘Manya Yehova!’+ pakuti wose ŵazamunimanya, kwamba ku muchoko chomene m’paka ku mukuru chomene,”+ wakuti Yehova. “Pakuti nizamuŵagowokera maubudi ghawo ndipo nizamukumbukaso chara kwananga kwawo.”+35 Ndimo wakuyowoyera Yehova,Uyo wakupeleka dazi kuti lingweluskenge muhanya,Malango gha mwezi na nyenyezi kungweluska usiku,Uyo wakuvundura nyanja kuti majigha ghake ghapome,Uyo zina lake ni Yehova wa mawumba:+36 “Yehova wakuti: ‘Usange malango agha ghangatondeka,Apo ndipo mphapu ya Israyeli yizamulekera kuŵa mtundu pamaso pane muyirayira.’”+37 Yehova wakuti: “‘Usange mtambo kuchanya ungapimika ndipo malufura gha charu ghangasandika, apo ndipo ningataya mphapu yose ya Israyeli chifukwa cha vyose ivyo ŵachita,’ wakuti Yehova.”+38 Yehova wakuti: “Wonani, mazuŵa ghakwiza, apo msumba wa Yehova uzamuzengeka+ kufuma ku Chigongwe cha Hananeli+ kukafika ku Chipata cha Pakona.+39 Chingwe chakupimira+ chizamujumpha pachanya pa kaphiri ka Garebi, ndipo chizamulazga ku Gowa.40 Dambo* lose la vitanda na vyoto na mabande ghose mu minda m’paka ku Dambo la Kidironi,+ kukafika ku kona la Chipata cha Mahachi+ kulazga kumafumiro gha dazi, malo ghose agha ghazamuŵa ghakupatulika kwa Yehova.+ Msumba uzamuzgulikaso yayi panji kubwangandulika.”


text:
Yehova Ndiyo Wakutiwumba
“A Yehova, . . . ndimwe Muwuvi withu. Tose tili mulimo wa woko linu.”—YES. 64:8.
SUMU: 89, 26
1. Chifukwa wuli Yehova ni Muwuvi mukuru?
MU VYAKA vya m’ma 1700, ku China kukapangika chimphani chakutowa chomene. Mu Novembala 2010, chimphani ichi ŵakachiŵika pa msika mu msumba wa London, ku England, ndipo ŵakachiguliskanga pa mtengo wa madola pafupifupi 70 miliyoni. Ichi chikulongora kuti muwuvi wangapanga chinthu chakutowa kweniso chakudura chomene kufuma ku dongo ilo tikulisanga mwambura kusuzga. Ndipouli, palije muwuvi wakuyana na Yehova. Apo Yehova wakamalizganga kulenga vinthu pa zuŵa la 6, wakawumba “munthu kufuma ku dongo lapasi.” Munthu uyu wakaŵa murunji kweniso wakaŵa na nkharo yakuyana na Mlengi wake. (Gen. 2:7) Adamu wakachemekanga “mwana wa Chiuta.”—Luka 3:38.
2, 3. Kasi tingaŵayezga wuli Ŵaisrayeli awo ŵakapera?
2 Adamu wakataya mwaŵi wakuŵa mwana wa Chiuta chifukwa chakugaluka. Ndipouli, “bingu likuru” la ŵana ŵa Adamu lasankha kuti Yehova ndiyo waŵe muwusi wawo. (Heb. 12:1) Ŵana aŵa mbakujiyuyura kwa Mlengi wawo, ndipo ŵakana kuŵa ŵana ŵa Satana. Iwo ŵalongora kuti ŵakukhumba Yehova kuŵa Dada na Muwuvi wawo. (Yoh. 8:44) Kweniso mbakugomezgeka chomene kwa Chiuta. Fundo iyi yikutikumbuska ivyo Ŵaisrayeli awo ŵakapera ŵakayowoya kulongora kuti ŵakajiyuyura na kujilambika kwa Yehova. Iwo ŵakati: “A Yehova, ndimwe Dada withu. Tili dongo ise, ndipo imwe ndimwe Muwuvi withu. Tose tili mulimo wa woko linu.”—Yes. 64:8.
3 Mazuŵa ghano, awo ŵakusopa Yehova mu mzimu na unenesko, nawo ŵakuŵikapo mtima kuti ŵaŵe ŵakujiyuyura kweniso ŵakujilambika kwa iyo. Ŵakuwona kuti ni mwaŵi ukuru chomene kuti Yehova ni Dada na Muwuvi wawo. Kasi imwe pamwekha mukuwona kuti ndimwe dongo lakufewa panji litechi mu mawoko gha Chiuta ndipo mukukhumba kuti wamuwumbani umo iyo wakukhumbira? Kasi mukuwona ŵabali na ŵadumbu mu mpingo kuti nawo ŵachali kuwumbika na Chiuta? Mu nkhani iyi tidumbiskanenge umo Yehova wakusankhira ŵanthu awo wakukhumba kuŵawumba, chifukwa icho wakuŵawumbira, ndiposo umo wakuŵawumbira.
YEHOVA WAKUSANKHA AWO WAKUŴAWUMBA
4. Kasi Yehova wakusankha wuli ŵanthu ŵakuti waŵaguzire kwa iyo? Yowoyani chiyelezgero.
4 Yehova wakulaŵiska umo munthu wakuwonekera kuwaro yayi. Kweni wakusanda na kuwona mu mtima. (Ŵazgani 1 Samuyeli 16:7b.) Fundo iyi yikawoneka makora pa nyengo iyo Yehova wakapangiranga mpingo wa Chikhristu. Ŵanthu ŵanandi awo Yehova wakaŵaguzira mu mpingo wake, ŵakawonekanga ŵambura kwenelera ku ŵanthu. (Yoh. 6:44) Mwachiyelezgero, Yehova wakasankha Mufarisi zina lake Saulosi. Pakwamba Saulosi wakaŵa “wakuyuyura Chiuta na wakutambuzga ŵanthu ŵake kweniso munthu wamsinjiro.” (1 Tim. 1:13) Yehova, uyo “wakusanda mitima” ya ŵanthu, wakawonanga Saulosi kuŵa wambura kwenelera yayi. (Zinth. 17:3) M’malo mwake wakamuwonanga kuŵa dongo ilo lingawumbika kuŵa chiŵiya chakuzirwa chomene. Nadi, Saulosi wakaŵa ‘chiŵiya chakusoleka’ icho Yehova wakagwiliskira ntchito pakupharazga “ku mitundu kweniso ku mathemba na ŵana ŵa Israyeli.” (Mil. 9:15) Ŵanthu ŵanyake awo Chiuta wakaŵawona kuŵa viŵiya vyakuzirwa, pakwamba ŵakaŵa ŵaloŵevu, ŵazaghali, na ŵankhungu. (Rom. 9:21; 1 Kor. 6:9-11) Kweni ŵakati ŵasambira Mazgu gha Chiuta, ŵakaŵa na chipulikano chakukhora, ndipo ŵakazomera kuti Yehova waŵawumbe.
5, 6. Para tikugomezga kuti Yehova ni Muwuvi withu, kasi tiwonenge wuli (a) ŵanthu awo tikuŵapharazgira? (b) ŵabali na ŵadumbu?
5 Kasi fundo yakuti Yehova wakuwona mu mtima yikutovwira wuli? Para tikugomezga fundo iyi, tigegenge kweruzga ŵanyithu, kwali ni mu mpingo panji awo tikuŵapharazgira. Tiyeni tiwone ivyo Michael wakachitanga. Iyo wakati: “Para Ŵakaboni ŵa Yehova ŵiza pa nyumba yane, nkhanjiranga waka mu nyumba na kujalako kumulyango. Kuyowoya unenesko, nkhaŵa wamsinjiro chomene! Pamanyuma, nkhasangana na banja linyake ilo likaŵa na nkharo yiwemi ndipo nkhalichindikanga chomene. Kweni zuŵa linyake nkhazizikika chomene kumanya kuti banja lira likaŵa la Ŵakaboni ŵa Yehova. Ntheura nkharo yawo yiwemi yikanipangiska kuti nijisande na kuwona icho chikanipangiskanga kuti nitinkhenge Ŵakaboni ŵa Yehova. Pakati pajumpha nyengo yichoko waka, nkhasanga kuti nkhaŵatinkhanga chifukwa chakuleka kuŵamanya makora kweniso chifukwa cha viheni ivyo ŵanthu ŵakaŵayowoyeranga.” Paumaliro, Michael wakazomera kusambira Baibolo. Wakazgoka Kaboni wa Yehova na kwamba kuchita uteŵeti wanyengozose.
6 Usange tikuzomerezga kuti Yehova watiwumbe, tiwonenge mwakwenelera Ŵakhristu ŵanyithu. Kasi mukuwona ŵabali na ŵadumbu umo Yehova wakuŵawonera kuti ni viŵiya ivyo vichali kuwumbika? Yehova wakuwona mu mtima ndipo wakumanya umo munthu waliyose wangaŵira para wamuwumba. Lekani Yehova wakuwona ŵanthu mwakwenelera ndipo wakuŵika mahara pa ivyo ŵakutondeka yayi. (Sal. 130:3) Nase tikuyezga Yehova para tikuwona ŵateŵeti ŵake mwakwenelera. Nakuti para tikovwira ŵabali na ŵadumbu kuti ŵakure mwauzimu, ndikuti tikovwiraso Muwuvi withu mukuru Yehova. (1 Tes. 5:14, 15) Pakuti ŵalara ni “vyawanangwa mu ŵanthu,” ndiwo ŵakwenera kuŵa pakwamba kovwira ŵabali na ŵadumbu mu mpingo.—Efe. 4:8, 11-13.
CHIFUKWA WULI YEHOVA WAKUTIWUMBA?
7. Chifukwa wuli tikwenera kuwona vinthu mwakwenelera para Yehova wakutilanga?
7 Panji muli kupulikapo munthu munyake wakuyowoya kuti: ‘Nkhamanyanga yayi chifukwa icho nyengo zinyake ŵapapi ŵane ŵakanilangiranga apo nkhaŵa mwana. Kweni nane nati naŵa na ŵana ŵane, nkhamanya kuzirwa kwa kuŵalanga.’ Apo tikulutilira kumanya vinandi, tiwonenge mwakwenelera para Yehova wakutilanga, ndipo timanyenge kuti wakutilanga chifukwa wakutitemwa. (Ŵazgani Ŵahebere 12:5, 6, 11.) Ntheura Yehova wakuzikira pakutiwumba chifukwa wakutitemwa nga ŵana ŵake. Iyo wakukhumba kuti tiŵe ŵavinjeru, ŵakukondwa, kweniso kuti timutemwenge. (Zinth. 23:15) Yehova wakukondwa yayi para tikusuzgika. Kweniso wakukondwa yayi para tikufwa nga mbana “ŵambura kupulikira” awo ŵali kuhara zakwananga za Adamu.—Efe. 2:2, 3.
8, 9. Kasi Yehova wakutisambizga wuli mazuŵa ghano, ndipo vizamuŵa wuli mu charu chiphya?
8 Pakuŵa ŵana ŵambura kupulikira, pakwamba tikaŵa na mikhaliro yiheni chomene iyo yikukwiyiska Chiuta ndipo ŵanyake ŵakaŵa na nkharo yauchinyama. Kweni sono tikuwonga chomene Yehova kuti wali kutiwumba na kutisintha kuti tiŵe nga ni mberere. (Yes. 11:6-8; Kol. 3:9, 10) Ntheura, Yehova watiŵika mu paradiso wauzimu umo wakutiwumbira, ndipo paradiso uyu wakura chomene mazuŵa ghano. Nangauli tikukhala mu charu chiheni ichi, kweni ndise ŵakuvikilirika. Kweniso, nangauli ŵanji ŵa ise tikakulira mu mbumba zambura chitemwa, pasono tikukondwa na chitemwa chanadi. (Yoh. 13:35) Tasambiraso umo tingalongolera chitemwa ku ŵanji. Chakuzirwa chomene ntchakuti tamanya Yehova ndipo tikuwona umo wakutitemwera.—Yak. 4:8.
9 Mu charu chiphya, tizamusangwa chomene na vitumbiko ivyo Yehova wazamutipa. Tizamukondwaso chomene na paradiso wakuthupi para Ufumu wa Chiuta wamba kuwusa. Pa nyengo iyo, Yehova wazamulutilira kutiwumba na kutisambizga m’paka tizakaŵe umo iyo wakukhumbira. (Yes. 11:9) Yehova wazamutizgora kuŵa ŵarunji. Para tazakaŵa ŵarunji, chizamuŵa chipusu kumupulikira na kuchita ivyo iyo wakukhumba. Ipo sono tiyeni tilutilire kujilambika kwa Yehova kuti iyo walutilire kutiwumba. Para tikuchita nthena, tilongorenge kuti tikuwonga chitemwa cha Yehova.—Zinth. 3:11, 12.
UMO YEHOVA WAKUTIWUMBIRA
10. Kasi Yesu wakalongora wuli mikhaliro ya Awiske?
10 Yehova ni nkhwantha yakuwumba. Iyo wakulimanya makora dongo ndipo wakuliwumba mwakuyana na umo liliri. (Ŵazgani Salimo 103:10-14.) Yehova wakumanya umo waliyose waliri, ivyo tikutondeka kufiska na ivyo tingafiska, kweniso umo tikukulira mwauzimu. Mwana wake wakalongora makora umo Yehova wakuchitira na ŵanthu ŵambura kufikapo. Wonani waka umo Yesu wakachitira na maubudi gha ŵapositole ŵake. Nyengo yinyake ŵapositole ŵake ŵakagazgananga za uyo wakeneranga kuŵa mulara pakati pawo. Kasi imwe muŵengepo apo ŵapositole ŵakagazgananga, mphanyi mukaŵawona kuti mbakuzika kweniso ŵakupulikira? Yesu wakaŵakalipira chara nesi kuŵakwiyira. Iyo wakamanyanga kuti ŵapositole ŵake ŵangawumbika makora para wakuŵalongora lusungu, wakuŵapa ulongozgi mwakuzikira, kweniso para ŵakuwona kujiyuyura kwake. (Mrk. 9:33-37; 10:37, 41-45; Luka 22:24-27) Yesu wakati wawuka na kuluta kuchanya, wakatuma mzimu utuŵa uwo ukawovwira ŵapositole ŵake kuti ŵaŵikepo mtima pa ntchito yakupharazga m’malo mwakugazgana waka za udindo na kutchuka.—Mil. 5:42.
11. Kasi Davide wakalongora wuli kuti wakukhumba kuwumbika, ndipo tingamuyezga wuli?
11 Mazuŵa ghano, Yehova wakutiwumba kwizira mu Mazgu ghake, mzimu utuŵa, na mu mpingo. Mazgu gha Chiuta ghakutiwumba para tikughaŵerenga, kughanaghanirapo, na kupempha Yehova kuti watovwire kugwiliskira ntchito ivyo tikusambira. Davide wakati: “Nkhumukumbukani para nili pa bedi lane. Nkhughanaghanira vya imwe mu maulinda gha usiku.” (Sal. 63:6) Iyo wakalembaso kuti: “Nilumbenge Yehova uyo wakunipa fundo. Nanga mpha usiku, maghanoghano ghane ghamukati ghakunilongozga.” (Sal. 16:7) Davide wakalongora nadi kuti wakukhumba kuwumbika na ulongozgi wa Chiuta, nanga ni para wapika ulongozgi wankhongono. (2 Sam. 12:1-13) Apa Davide wakalongora chiyelezgero chiwemi chomene pa nkhani yakujiyuyura na kujilambika, ndipo tose tikwenera kusambirako kwa iyo. Kasi namwe mukughanaghanirapo ivyo mukusambira mu Mazgu gha Chiuta na kuzomera kuwumbika na ulongozgi wake? Kasi mukuwona kuti pali vinyake ivyo mungachita kuti mulutilire kuwumbika na Mazgu gha Chiuta?—Sal. 1:2, 3.
12, 13. Kasi Yehova wakutiwumba wuli na mzimu utuŵa kweniso mpingo wake?
12 Mzimu utuŵa ukutiwumba munthowa zinandi. Mwachiyelezgero, ukutovwira kuti tiŵe na mikhaliro nga ya Khristu, iyo ntchigaŵa cha vipambi vya mzimu wa Chiuta. (Gal. 5:22, 23) Chimoza mwa vipambi vya mzimu ntchitemwa. Ise tikutemwa Chiuta ndipo tikukhumba kumupulikira kweniso kuwumbika na iyo chifukwa tikumanya kuti malango ghake ngazito chara. Mzimu utuŵa ukutovwiraso kuti tiŵe na nkhongono zakukanira kuwumbika na mzimu wa charu cha Satana. (Efe. 2:2) Apo mpositole Paulosi wakaŵa munyamata, wakatolera nkharo yakujitemwa ku ŵalongozgi ŵa Chiyuda. Kweni pamasinda wakalemba kuti: “Mu vinthu vyose, nkhusanga nkhongono mwa uyo wakunipa nkhongono.” (Fil. 4:13) Nga ni Paulosi, nase tikwenera kulutilira kupempha mzimu utuŵa kuti utovwire. Yehova wakuzerezga yayi maŵeyelero gha ŵanthu ŵakuzika.—Sal. 10:17.
13 Yehova wakugwiliskiraso ntchito mpingo wake na ŵalara kuti watiwumbe waliyose payekha. Mwachiyelezgero, usange ŵalara ŵamanya kuti talwara mwauzimu, ŵakutovwira. Kweni ŵakugwiliskira ntchito vinjeru vyawo yayi. (Gal. 6:1) M’malo mwake, ŵakuthemba Yehova na kumupempha kuti waŵape vinjeru na umanyi. Iwo ŵakufufuza mu Mazgu gha Chiuta na mabuku agho gulu likutipa kuti ŵamanye umo ŵangatovwilira makora. Ntheura ŵakutipa ulongozgi uwo ukukolerana na masuzgo ghithu. Usange ŵiza kwa imwe kuti ŵamovwirani, nga mpha nkhani yakavwaliro, kasi muzomerenge ulongozgi uwo ŵangamupani na kuwona kuti Chiuta wakumutemwani? Para mukuzomera ulongozgi wa ŵalara, mukulongora kuti ndimwe dongo liwemi ndiposo lambura kusuzga kuwumbika mu woko la Chiuta. Para mukuchita nthena, musangenge chandulo.
14. Kasi Yehova wakulongora wuli kuti wakuchindika wanangwa withu wakusankha?
14 Para tamanya umo Yehova wakutiwumbira, ubwezi withu na Ŵakhristu ŵanyithu ulutilirenge kukhora, kweniso tiwonenge mwakwenelera ŵanthu awo tikuŵapharazgira na kuŵasambizga Baibolo. Muwuvi wakujima waka dongo na kwamba kuwumba yayi. Chakwamba wakunozga dankha dongo mwakuwuskako malibwe, viswaswa na vinthu vinyake vyambura kukhumbikwa. Ndimo Yehova nayo wakuchitira para wakutiwumba mwauzimu. Wakutovwira dankha kuti watiwumbe makora. Iyo wakutichichizga yayi kuti tisinthe nkharo yithu. Kweni wakutiphalira waka fundo zake zaurunji kuti para tikukhumba, zitovwire kutozga na kusintha umoyo withu.
15, 16. Yowoyani chiyelezgero icho chikulongora kuti awo tikuŵasambizga Baibolo ŵakukhumba kuwumbika na Yehova.
15 Ghanaghanirani ivyo wakachita mudumbu munyake wa ku Australia zina lake Tessie. Mudumbu uyo wakamusambizganga Baibolo wakati: “Tessie wakapulikiskanga luŵiro fundo za mu Baibolo. Ndipouli, wakachitangapo kanthu yayi pa ivyo wakasambiranga, kweniso wakalutanga yayi ku maungano. Ntheura nkhati nalomba kwa Yehova na kughanaghanirapo chomene, nkhawona kuti nileke waka kumusambizga. Kweni ivyo vikachitika vikanizizika chomene. Pa zuŵa ilo nkhaghanaghananga kuti ndaumaliro kusambira nayo, Tessie wakavumbura icho chikamutimbanizganga kuti waleke kusintha. Wakaniphalira kuti wakajiwonanga kuti ni mupusikizgi chifukwa nangauli wakasambiranga Baibolo kweni wakatchovangaso njuga. Ndipouli, pasono wali kuleka kutchova njuga.”
16 Pakati pajumpha nyengo yichoko waka, Tessie wakamba kuwungana na kuŵa na nkharo yiwemi nangauli ŵanyake awo wakendanga nawo pakwamba, ŵakamuyowoyeranga msinjiro. Mudumbu uyo wakamusambizganga Baibolo wakayowoyaso kuti: “Pakati pajumpha kanyengo, Tessie wakabatizika. Pamanyuma wakamba upayiniya wanyengozose ndipo wakalutilira kuchita upayiniya nanga ni apo wakaŵa na ŵana ŵachoko.” Para awo tikuŵasambizga Baibolo ŵamba kusintha nkharo yawo yakale, Chiuta wakukondwa ndipo wakuŵa nawo paubwezi. Kweniso wakuŵawumba na kuŵazgora viŵiya vyakuzirwa.
17. (a) Kasi ntchivichi icho imwe chikumukondweskani chomene pakuyowoya za Muwuvi withu, Yehova? (b) Kasi nkhani yakulondezgapo yikuzgora mafumbo wuli?
17 Mazuŵa ghano napo, ŵawuvi ŵakuŵikapo mtima pa mulimo wawo. Mwakuyana waka, Yehova uyo ni Muwuvi withu wakuŵikapo mtima kweniso wakuzikira pakutiwumba. Wakutipa ulongozgi wake na kuwona umo tikuchitira para tapokera ulongozgi. (Ŵazgani Salimo 32:8.) Kasi mukuwona kuti imwe pamwekha Yehova wakumutemwani chomene? Kasi mukujiwona kuti muchali kuwumbika mu woko la Yehova? Para ndimo viliri, kasi ni mikhaliro wuli yinyake iyo yingamovwirani kuti mulutilire kuŵa nga ni dongo liwemi na lambura kusuzga kuwumbika mu woko la Yehova? Kasi ni nkharo wuli iyo mukwenera kutcheŵa kuti muleke kuŵa nga ni dongo linonono? Kasi ŵapapi ŵangachita wuli kuti ŵakoleranenge na Yehova pakuwumba ŵana ŵawo? Nkhani yakulondezgapo yikuzgora mafumbo agha.


text:
Mafumbo Agho Baibolo Likuzgora
Cifukwa wuli tikwenera kulomba?
Yehova Ciuta wakukhumba kuti nyengo zose tifwatukenge kumuphalira ivyo tikwenjerwa navyo. (Luka 18:1-7) Wakupulikizga para tikulomba cifukwa wakutitemwa. Adada ŵithu ŵakucanya ŵakutipempha kuti tiŵalombenge. Kasi cingaŵa camahara kukana pempho ili?—Ŵazgani Ŵafilipi 4:6.
Tikulomba kuti tipemphe waka wovwiri yayi. Lurombo likutovwira kuti tisendelere kwa Ciuta. (Salmo 8:3, 4) Para nyengo zose tikuphalira Ciuta ivyo vili ku mtima withu, tikukhozga ubwezi withu na iyo.—Ŵazgani Yakobe 4:8.
Kasi tikwenera kulomba wuli?
Para tikulomba, Ciuta wakukhumba yayi kuti tiyowoyenge mazgu ghakujilongora waka, panji kuwerezgawerezga malurombo ghakusungilira pa mtima. Kweniso para tikulomba, nchakukhumbikwa yayi kuti ticite kukhala mu nthowa yinyake yapadera. Yehova wakutipempha kuti tilombenge kufumira pasi pa mtima. (Mateyu 6:7) Mwaciyelezgero, mu nyengo ya Israyeli, Hana wakalomba za suzgo yikuru iyo wakaŵa nayo mu nyumba yake. Wakakondwa comene apo lurombo lwake lukazgoreka, ndipo wakawonga Ciuta kufumira pasi pa mtima.—Ŵazgani 1 Samuel 1:10, 12, 13, 26, 27; 2:1.
Tili na mwaŵi ukuru comene wakuphalira Mlengi withu vinthu ivyo tikwenjerwa navyo. Tingamulumba na kumuwonga pa ivyo waticitira. Uwu ni mwaŵi wapadera comene ndipo tingawutayanga yayi.—Ŵazgani Salmo 145:14-16.
Manyani Vinandi
Sendelerani kwa Chiuta mu Pemphero
Kasi Chiuta wakupulika para mukupemphera? Kuti musange zgoro lake, mukwenera kumanya dankha ivyo Baibolo likusambizga pa nkhani ya pemphero.


text:
Mzimu Ukuchitira Ukaboni
“Mzimu ukuchitira ukaboni pamoza na mzimu withu kuti ndise ŵana ŵa Chiuta.”
SUMU: 109, 108
1-3. Chifukwa wuli zuŵa la Pentekoste likaŵa lapadera, ndipo mbuchimi wuli uwo ukafiskika? (Wonani chithuzi chakwamba.)
PA ZUŴA la Pentekoste mu 33 C.E., mu Yerusalemu mukachitika chinthu chinyake chapadera chomene. Zuŵa ili likaŵa la Sabata, ndipo wasembe mulara wakapeleka sembe ya mulenji. Apo nyengo yikafikanga cha m’ma 9 koloko, wasembe wakapeleka sembe ya vingwa viŵiri vya tirigu wakwamba kucha. Pakupeleka sembe iyi kwa Yehova, wasembe wakayizungunyanga uku na uku.
2 Kwa vyaka vinandi, wasembe mulara wakapelekanga sembe yakuzungunya chaka na chaka. Sembe iyi yikimiranga chinthu chinyake chakuzirwa chomene icho chikachitika pa Pentekoste, 33 C.E. Chinthu ichi chikachitikira ŵasambiri ŵa Yesu ŵakukwana 120, awo ŵakalombanga mu chipinda chamuchanya ku Yerusalemu. (Mil. 1:13-15) Icho chikachitika pa zuŵa ili, chikafiska uchimi wa Joyeli uwo wakayowoya pafupifupi vyaka 800 kumasinda. (Joye. 2:28-32; Mil. 2:16-21) Kasi ntchinthu wuli chakuzirwa icho chikachitika pa zuŵa ili?
3 Ŵazgani Milimo 2:2-4. Pa zuŵa ili, Chiuta wakapungulira mzimu wake pa Ŵakhristu awo ŵakawungana mu chipinda chamuchanya. (Mil. 1:8) Ŵakhristu aŵa ŵakamba kupharazga vinthu vyakuziziswa ivyo ŵakawona na kupulika. Mpositole Petrosi wakalongosora ivyo vikachitika. Pamanyuma Petrosi wakaphalira ŵanthu kuti: “Ng’anamukani mtima, ndipo waliyose wa imwe wabatizike mu zina la Yesu Khristu kuti zakwananga zinu zigowokereke, ndipo mupokerenge chawanangwa cha mzimu utuŵa.” Pa zuŵa ili, ŵanthu pafupifupi 3,000 ŵakabatizika, ndipo ŵakapokera mzimu utuŵa.
4. (a) Chifukwa wuli tikwenera kumanya ivyo vikachitika pa Pentekoste? (b) Kasi mu nyengo ya Mozesi, ntchinthu wuli icho chikachitika pa zuŵa lanthena ili? (Wonani mazgu ghapaumaliro.)
4 Kasi wasembe mulara na sembe izo wakapelekanga chaka chilichose pa Pentekoste vikimiranga vichi? Wasembe mulara wakimiranga Yesu. [1] Vingwa vyanthukumusi vikimiranga ŵasambiri ŵakuphakazgika ŵakwambilira ŵa Yesu. Ŵasambiri aŵa na ŵakuphakazgika wose, ŵasoleka pakati pa ŵanthu ŵakwananga, ndipo ŵakwimira “vipambi vyakwamba.” Yehova watora Ŵakhristu aŵa kuŵa ŵana ŵake, ndipo ŵamuwusa na Yesu mu Ufumu wa Chiuta kuchanya. (Yak. 1:18; 1 Pet. 2:9) Para Ufumu wa Chiuta wiza, ŵanthu wose awo ŵakupulikira Yehova ŵazamutumbikika chomene. Ntheura kwali tikulindilira kuluta kuchanya panji kukhala mu paradiso pa charu chapasi, tose tikukhwaskika na ivyo vikachitika pa zuŵa la Pentekoste 33 C.E.
IVYO VIKUCHITIKA PARA MUNTHU WAPHAKAZGIKA
5. Kasi pali ukaboni wuli wakuti ŵanthu ŵakaphakazgikanga munthowa zakupambanapambana?
5 Ŵasambiri awo ŵakawungana mu chipinda chamuchanya, ŵakaluwa yayi ivyo vikaŵachitikira. Pa mutu wa msambiri waliyose, pakaŵa chinthu chakuwoneka nga ni lulimi lwa moto. Yehova wakaŵawovwira kuti ŵambe kuyowoya viyowoyero vyachilendo. Ŵasambiri aŵa ŵakakhorwa kuti ŵaphakazgika na mzimu utuŵa. (Mil. 2:6-12) Kweni ŵanyake ŵakaphakazgika munthowa zakupambanapambana. Mwachiyelezgero, ŵanthu ŵanyake awo ŵakaphakazgikaso mu zuŵa lira, pa mitu yawo pakaŵavya chinthu chakuwoneka nga ni lulimi lwa moto. Ŵanthu aŵa ŵakaphakazgika apo ŵakabatizikanga. (Mil. 2:38) Ŵakhristu ŵanyake ŵakaphakazgika pamanyuma pakuti ŵabatizika kale. Ivi ndivyo vikachitikira Ŵakhristu ŵa ku Samariya. (Mil. 8:14-17) Nyengo zinyake ŵanthu ŵakaphakazgikanga pambere ŵandabatizike, nga umo vikaŵira na Koroneliyo na ŵamunyumba yake.
6. Kasi Ŵakhristu ŵakuphakazgika ŵakupokera vichi, ndipo chikuŵawovwira wuli?
6 Ŵakhristu ŵakuphakazgika munthowa zakuyana yayi. Ŵanji pakutora nyengo yayi kuti ŵamanye kuti ŵaphakazgika, apo ŵanyake pakutora kanyengo kuti ŵamanye. Ndipouli, Paulosi wakalongosora icho chikuchitikira waliyose uyo waphakazgika. Iyo wakati: “Mukati mwagomezga, mukadindika na mzimu utuŵa uwo ukalayizgika, uwo ntchikhole cha chiharo chithu.” (Efe. 1:13, 14) Ŵakhristu awo ŵakusankhika kuluta kuchanya, Yehova wakuŵadinda na mzimu utuŵa. Mzimu utuŵa uli nga “ntchikhole” panji ukaboni wakuti ŵamukhala kuchanya.
7. Kasi wakuphakazgika waliyose wakwenera kuchitachi kuti wazakapokere njombe yake ya kuchanya?
7 Kasi usange Mkhristu ngwakuphakazgika ndikuti mulimose umo vingaŵira wazamupokera njombe yake yakuchanya? Yayi. Para Mkhristu waphakazgika, wakuŵa wakukhorwa kuti wachemekera kuchanya. Kweni wangazakaluta kuchanya pekha para walutilira kugomezgeka kwa Yehova. Petrosi wakati: “Pa chifukwa ichi, ŵabali, limbikirani chomene kuti kuchemeka na kusoleka kwinu kuŵe kwanadi. Pakuti usange mukulutilira kuchita vinthu ivi, muzamutondeka yayi. Kweniso muzamutumbikika chomene na kunjira mu Ufumu wamuyirayira wa Fumu yithu na Mponoski Yesu Khristu.” (2 Pet. 1:10, 11) Ntheura Mkhristu waliyose wakuphakazgika wakwenera kuteŵetera Yehova mwakugomezgeka kuti wazakapokere njombe yake ya kuchanya.
KASI ŴAKUMANYA WULI?
8, 9. (a) Chifukwa wuli ŵanandi ŵakumanya yayi ivyo vikuchitikira uyo waphakazgika? (b) Kasi Mkhristu wakumanya wuli kuti wachemekera kuchanya?
8 Mazuŵa ghano, ŵateŵeti ŵanandi ŵa Chiuta ŵakumanya yayi ivyo vikuchitika para munthu waphakazgika. Chikuŵa chinonono kumanya chifukwa iwo mbakuphakazgika yayi. Nakuti Chiuta wakalenga ŵanthu kuti ŵakhalenge pa charu chapasi kwamuyirayira. (Gen. 1:28; Sal. 37:29) Kweni Yehova wasankha ŵanthu ŵanyake kuti ŵalute kuchanya uko ŵamuŵa mafumu na ŵasembe. Ntheura para Yehova waŵaphakazga na mzimu wake, Ŵakhristu aŵa ŵakwamba kuŵa na chigomezgo chakuluta kuchanya.
9 Kasi munthu wakumanya wuli kuti wachemekera kuchanya? Wonani mazgu agho Paulosi wakaphalira ŵabali ŵa ku Roma awo ŵakachemekanga “ŵatuŵa.” Wakati: “Mukapokera mzimu wa wuzga yayi, wakuchitiska wofi, kweni mukapokera mzimu wa kuzgoreka kuŵa ŵana, mzimu uwo ukutichiska kuchemerezga kuti: ‘Abba, Adada!’ Mzimu ukuchitira ukaboni pamoza na mzimu withu kuti ndise ŵana ŵa Chiuta.” (Rom. 1:7; 8:15, 16) Ŵakhristu awo ŵasankhika kuti ŵakaŵe mafumu na ŵasembe kuchanya, Chiuta wakuŵasimikizgira na mzimu utuŵa.
10. Kasi mazgu ghakuti ‘mukukhumbikwira kumusambizgani yayi’ pa 1 Yohane 2:27, ghakung’anamurachi?
10 Ŵakhristu awo ŵachemekera kuchanya, ŵakumanya ŵekha kuti ŵaphakazgika. Ŵakufumba ku ŵanyawo yayi kuti ŵakhorwe kuti ŵaphakazgika nadi, chifukwa Yehova ndiyo wakuŵapa ukaboni wakuti ŵalutenge kuchanya. Mpositole Yohane wakaphalira Ŵakhristu ŵakuphakazgika kuti: “Mose mukumanya kuti mukaphakazgika na mutuŵa.” Kweniso wakati: “Iyo wakamuphakazgani na mzimu wake uwo ukukhalilira mwa imwe, ndipo mukukhumbikwira munthu kuti wamusambizganinge yayi. Wali kumuphakazgani na mzimu wanadi, wautesi yayi, ndipo ukumusambizgani vinthu vyose. Ntheura umo wamusambizgirani, mukhalilire mu umoza na iyo.” (1 Yoh. 2:20, 27) Kwali tikuluta kuchanya panji yayi, tose tikusambizgika na Yehova kwizira mu ŵabali awo wakugwiliskira ntchito. Ndipouli, Yehova wakugwiliskira ntchito munthu waliyose yayi kuti wasimikizgire awo ŵaphakazgika kuti ŵakuluta nadi kuchanya. M’malo mwake, Yehova wakugwiliskira ntchito mzimu wake utuŵa.
ŴAKUBABIKASO
11, 12. Kasi nyengo zinyake wakuphakazgika wangajifumba fumbo wuli, kweni wakukhorwa na vichi?
11 Para Mkhristu waphakazgika na mzimu utuŵa, wakusintha chomene. Yesu wakati munthu wanthena ‘wakubabikaso,’ panji kuti ‘wakubabika kufuma kuchanya.’ [2] (Yoh. 3:3, 5; mazgu ghamusi) Pamanyuma, Yesu wakati: “Kuzizwa chara chifukwa chakuti nakuphalira kuti: Imwe mwaŵanthu mukwenera kubabikaso. Mphepo yikuputira uko yikukhumba, ndipo mukupulika kupoma kwake, kweni mukumanya chara uko yikufuma ndiposo uko yikuya. Ntheura ndimo waliri waliyose uyo wababika na mzimu.” (Yoh. 3:7, 8) Ntchakusuzga kuti munthu uyo wandaphakazgike wapulikiske ivyo vikuchitikira Ŵakhristu ŵakuphakazgika.
12 Nyengo zinyake Mkhristu uyo waphakazgika wangajifumba kuti: ‘Chifukwa wuli Yehova wasankha ine?’ Wangawona nga kuti wangakwaniska yayi mulimo uwo Yehova wamusankhira. Ndipouli, wakukhorwa kuti Yehova wamusankha, ndipo wakukondwa na kuwonga chomene. Ŵakuphakazgika wose ŵakujipulika nga ni Petrosi uyo wakayowoya kuti: “Walumbike Chiuta, Wiske wa Fumu yithu Yesu Khristu, chifukwa mwakuyana na lusungu lwake lukuru, wakatipa kubabika kuphya kuti tiŵe na chigomezgo chamoyo kwizira mu chiwuka cha Yesu Khristu ku ŵakufwa, kuti tiŵe na chiharo chambura kuvunda, kufipirwa ndiposo kutchujuka. Chiharo ichi chili kusungikira imwe kuchanya.” (1 Pet. 1:3, 4) Para ŵakuphakazgika ŵakuŵazga lemba ili, ŵakukayika yayi kuti Yehova wakuyowoya na iwo.
13. Kasi para Mkhristu waphakazgika wakuŵa na chigomezgo wuli?
13 Mkhristu waliyose wakuŵa na chigomezgo chakukhala pa charu chapasi kwamuyirayira. Kweni para Yehova wamuphakazga na mzimu utuŵa, wakuŵa na chigomezgo chakuluta kuchanya. Awo ŵaphakazgika, nawo pakwamba ŵakalindiliranga nyengo iyo Yehova wazamuzgora charu chapasi kuŵa paradiso na kuwuskapo viheni vyose. Ŵakaghanaghaniranga chimwemwe icho ŵazamuŵa nacho para ŵabali ŵawo awo ŵali kufwa ŵawuskika pa nyengo ya chiwuka. Nawo ŵakanozgekeranga kuzakazenga nyumba ziwemi na kukhalamo, kulima minda na kurya vipambi vyake. (Yes. 65:21-23) Chifukwa wuli ŵakusintha maghanoghano ghawo para ŵaphakazgika? Kasi ŵakusintha chifukwa chakuvuka na masuzgo gha mu charu? Kasi ŵakuwona kuti ŵazamukondwa yayi kukhala pa charu chapasi kwamuyirayira? Panji kasi ŵakudokera waka kukakhala kuchanya? Yayi. Chiuta ndiyo wakuŵasankha kuti ŵalute kuchanya. Mkhristu waliyose para waphakazgika na mzimu utuŵa, wakusintha chigomezgo chake chakukhala pa charu chapasi, ndipo wakuŵa na chigomezgo chakuluta kuchanya.
14. Kasi ŵakuphakazgika ŵakuwona wuli umoyo wawo pano pa charu chapasi?
14 Ka ndikuti ŵakuphakazgika ŵakudokera kufwa kuti ŵalute kuchanya? Zgoro la fumbo ili likusangika mu mazgu gha Paulosi ghakuti: “Nakuti ise tili mu hema ili tikutampha na kunyekezgeka, chifukwa tikukhumba kulivura yayi, kweni kuti tivware linyake, mwakuti umoyo wamuyirayira umire ilo likufwa.” (2 Kor. 5:4) Ŵakhristu ŵakuphakazgika ŵakudokera nyifwa yayi. Ŵakukondwa na umoyo, ndipo nyengo zose ŵakukhumba kuteŵetera Yehova pamoza na mbumba zawo kweniso ŵabwezi ŵawo. Ndipouli, ŵakuluwa yayi ivyo Chiuta waŵalayizga.
KASI MWACHEMEKA?
15. Kasi para Mkhristu wakulimbikira vinthu vyauzimu ndikuti waphakazgika? Longosorani.
15 Panyake mukumanya makora yayi usange Yehova wamuchemani nadi kuti mulute kuchanya. Usange ni nthena, ghanaghaniranipo mafumbo agha: Kasi mukulimbikira kupharazga? Kasi mukutemwa kuŵerenga Baibolo na kusanda “vinthu vyakubisika vya Chiuta”? (1 Kor. 2:10) Kasi mukuwona kuti Yehova wakumutumbikani pa mulimo wa kupharazga? Kasi khumbo la Yehova lili pakwamba mu umoyo winu? Kasi mukovwira ŵanyinu kuti ŵateŵeterenge Yehova nga ndimwe? Kasi Yehova wali kumovwiranipo munthowa zinyake zapadera? Usange zgoro linu ndakuti enya, ka ndikuti mwachemeka nadi kuluta kuchanya? Yayi. Chifukwa Mkhristu waliyose wangachita ivi. Yehova wakupeleka mzimu wake ku ŵateŵeti ŵake wose kuti uŵawovwire apo ŵakumuteŵera. Nakuti usange mukujikayikira, ndikuti mundachemeke kuluta kuchanya. Awo ŵachemeka na Yehova kuti ŵalute kuchanya, ŵakukayika yayi.
16. Kasi pali ukaboni wuli wakuti ŵanyake awo ŵakapokera mzimu utuŵa ŵandachemekere kuchanya?
16 Baibolo likuzunura ŵateŵeti ŵanandi ŵa Chiuta awo ŵakapokera mzimu utuŵa, kweni ŵandachemekere kuchanya. Yumoza wawo ni Yohane Mubatizi. Yesu wakalumba Yohane kuti wakachitanga makora pakuteŵetera Chiuta. Ndipouli, Yohane wandachemekere kuchanya. (Mat. 11:10, 11) Davide nayo wakalongozgekanga na mzimu utuŵa. (1 Sam. 16:13) Mzimu utuŵa ukamovwira kupulikiska vinthu vikuru vya Chiuta, ndipo wakalembako chigaŵa chinyake cha Baibolo. (Mrk. 12:36) Nangauli Davide wakachita vyose ivi, kweni Petrosi wakati, ‘Davide wandakwelere kuchanya.’ (Mil. 2:34) Yehova wakaŵapa mzimu utuŵa ŵanthu aŵa kuti uŵawovwire kuchita milimo yapadera, kweni wandaŵachemere kuchanya. Kasi fundo iyi yikung’anamura kuti ŵakaŵa ŵambura kugomezgeka? Yayi. Yehova wali kuŵanozgera umoyo wamuyirayira mu paradiso pano pa charu chapasi.
17, 18. (a) Kasi ŵateŵeti ŵanandi ŵa Chiuta ŵali na chigomezgo wuli mazuŵa ghano? (b) Kasi nkhani yakulondezgapo yizamuzgora mafumbo wuli?
17 Mazuŵa ghano, ŵateŵeti ŵanandi ŵa Yehova ŵakuluta kuchanya yayi. Nga ni Abrahamu, Davide, Yohane Mubatizi, na ŵanyake ŵanandi awo ŵakuzunulika mu Baibolo, ŵakulindilira kuzakakhala pa charu chapasi kwamuyirayira mu Ufumu wa Chiuta. (Heb. 11:10) Ŵanthu ŵakukwana 144,000 pera ndiwo ŵakuluta kuchanya ndipo ŵamulamulira na Yesu. Ŵanandi ŵa iwo ŵali kufwa ndipo ŵali kuluta kale kuchanya. Fundo iyi yikulongora kuti ŵakuphakazgika awo ‘ŵakhalapo’ pano pa charu chapasi mbachoko waka.
18 Kasi awo ŵazamukhala pa charu chapasi ŵakwenera kuchita wuli usange Mkhristu munyake wakuti ngwakuphakazgika? Usange munyake mu mpingo wamba kurya chingwa na kumwa vinyo pa Chikumbusko, kasi tikwenera kumuwona wuli? Kasi tikwenera kwenjerwa usange chiŵerengero cha awo ŵakuti ŵaphakazgika chikulutilira kukwera? Nkhani yakulondezgapo yizamuzgora mafumbo agha.
^ [1] (ndime 4) Chaka chilichose, Chiphikiro cha Pentekoste chikwenera kuti chikachitikanga pa zuŵa ilo Chiuta wakapelekera Dango ku Ŵaisrayeli pa Phiri la Sinayi kwizira mwa Mozesi. (Eks. 19:1) Yesu wakwenera kuti wakapanga phangano liphya na Israyeli wauzimu, awo Mbakhristu ŵakuphakazgika, pa zuŵa lakuyana na ilo Mozesi wakapangira phangano la Dango na mtundu wa Israyeli.
^ [2] (Wonani ndime 11) Gongwe la Mulinda la Julayi-Seputembala, 2009, peji 3-12.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Moto wawotcha ŵanthu chifukwa cha kudinginyika (1-3)
-
Ŵanthu ŵakulilira nyama (4-9)
-
Mozesi wakujiwona kuti ngwakupeleŵera (10-15)
-
Yehova wapeleka mzimu ku ŵalara (16-25)
-
Eludadi na Medadi; Joshuwa wakuchita sanji m’malo mwa Mozesi (26-30)
-
Swembe ziza; ŵanthu ŵalangika chifukwa cha uryezi (31-35)
11 Ŵanthu ŵakadandawura chomene pamaso pa Yehova. Yehova wakati wapulika, ukali wake ukagolera, ndipo moto wakufuma kwa Yehova ukagolera pa iwo na kumyangura ŵanji awo ŵakaŵa mumphepete mwa msasa.
2 Ŵanthu ŵakati ŵalilira kwa Mozesi, iyo wakaŵeyelera Yehova,+ ndipo moto ukazimwa.
3 Ntheura malo ghara ghakathyika zina lakuti Tabera, chifukwa moto wa Yehova ukagolera pa iwo.+
4 Ŵanthu ŵanyake+ awo ŵakaŵa mukati mwawo ŵakaŵa na chilyokolyoko+ cha vyakurya, ndipo Ŵaisrayeli nawo ŵakambaso kulira kuti: “Ni njani watipe nyama tirye?+
5 Takumbuka umo tikalyeranga somba mu Eguputo kwambura kulipira, kweniso vinkhaka, vimwamaji, maliki, hanyezi, na gariki.+
6 Kweni sono tikuphapa waka. Ntchito kurya waka mana nthe.”+
7 Sono mana+ agha ghakaŵa nga ni mbuto ya koriyanda,+ ndipo ghakawonekanga nga ni ulimbo wa bedola.
8 Ŵanthu ŵakawukanga na kuyora, ndipo ŵakasiranga pa lwara panji kupura mu thuli. Ŵakaphikanga mu vimphani panji kupanga tuvibama.+ Vikanowanga nga ntchibama chakuphaka mafuta.
9 Para jumi lawa pa msasa usiku, mana nagho ghakawanga.+
10 Mozesi wakapulika ŵanthu ŵakulira, mbumba na mbumba, munthu waliyose pa mulyango wa hema lake. Ukali wa Yehova ukagolera chomene,+ ndipo Mozesi nayo wakakwiya uheni.
11 Mozesi wakati kwa Yehova: “Kasi mwanisuzgirachi namuteŵeti winu? Kasi natondekerachi kusanga uwemi mu maso ghinu pakuti mwaŵika katundu wa ŵanthu wose aŵa pa ine?+
12 Kasi ndine nkhatora nthumbo ya ŵanthu wose aŵa? Kasi nkhaŵababa ndine, apo mukuti: ‘Uŵayeghe mu chifuŵa chako, nga umo mulezi wakuyeghera mwana wakonkha,’ kuya nawo ku charu icho mukalapa kupeleka ku ŵasekuru ŵawo?+
13 Kasi namuyitora nkhu nyama yakuti niŵape ŵanthu wose aŵa? Pakuti ŵakulilira kwa ine kuti: ‘Utipe nyama tirye.’
14 Ningafiska yayi kuŵayegha nekha ŵanthu wose aŵa, nachepa navyo.+
15 Usange ndimo muchitirenge nane, mbwenu nikomani waka sono nthe.+ Usange nasanga uwemi pamaso pinu, munganiwoneskanga soka linyake chara.”
16 Yehova wakati kwa Mozesi: “Uniwunganyire ŵanalume 70 kufuma mu ŵalara ŵa Israyeli, awo iwe ukumanya kuti mbalara na ŵakuru ŵa ŵanthu.+ Wize nawo ku chihema chakukumanamo, ndipo ŵimilire penepapo pamoza na iwe.
17 Ine nikhirenge+ kuzakayowoya nawe penepapo.+ Nitorengepo mzimu+ uwo uli pa iwe na kuŵika pa iwo, ndipo ŵakovwirenge kuyegha katundu wa ŵanthu mwakuti uleke kuyegha wekha.+
18 Uŵaphalire ŵanthu kuti: ‘Jituŵiskani kunozgekera vyamachero,+ pakuti muzamurya nyama, chifukwa mwalira pamaso pa Yehova+ kuti: “Ni njani watipenge nyama kuti tirye? Vinthu vikatiyenderanga makora mu Eguputo.”+ Yehova wamupaninge nyama, ndipo muryenge nadi.+
19 Kuti muzamurya zuŵa limoza, mazuŵa ghankhondi, mazuŵa 10, panji mazuŵa 20 pera chara,
20 kweni mwezi wose wamsuma, m’paka yifumire mu mphuno zinu na kumuseluskani.+ Chifukwa mwakana Yehova, uyo wali pakati pinu, ndipo mwalira pamaso pake kuti: “Kasi tikafumirachi mu Eguputo?”’”+
21 Mozesi wakati: “Ŵanthu awo nili mukati mwawo ŵalipo ŵanalume 600,000+ ŵakwenda pasi, kweni imwe mwayowoya kuti: ‘Niŵapenge nyama, ndipo ŵaryenge na kukhuta mwezi wose’!
22 Usange mberere panji mbuzi na ng’ombe, vyose vingakomeka, kasi nyama yake yingaŵakwana? Panji usange somba zose za mu nyanja zingakoleka, kasi zingaŵakwana?”
23 Penepapo Yehova wakati kwa Mozesi: “Kasi woko la Yehova ndifupi?+ Sono uwonenge usange ivyo nayowoya kwa iwe vichitikenge panji yayi.”
24 Ntheura Mozesi wakafuma na kuphalira ŵanthu mazgu gha Yehova. Ndipo wakawunganya ŵanalume 70 kufuma mu ŵalara ŵa ŵanthu, wakaŵayimika kuzingilizga chihema.+
25 Yehova wakakhira mu bingu+ na kuyowoya nayo.+ Wakatorapo mzimu+ uwo ukaŵa pa Mozesi na kuŵika pa mulara waliyose pa ŵalara 70 ŵara. Ndipo mzimu ukati wakhala pa iwo, ŵakamba kuchita vinthu nga ni ntchimi,+ kweni ŵakalutilira yayi.
26 Sono mu msasa mukakhalira ŵanalume ŵaŵiri. Mazina ghawo ghakaŵa Eludadi na Medadi. Mzimu ukakhala pa iwo, pakuti ŵakaŵa ŵamoza ŵa awo ŵakalembeka mazina, kweni ŵakalutako yayi ku chihema. Ntheura ŵakamba kuchita vinthu nga ni ntchimi mu msasa.
27 Munyamata munyake wakachimbira na kuphalira Mozesi kuti: “Eludadi na Medadi ŵakuchita nga ni ntchimi mu msasa.”
28 Penepapo Joshuwa+ mwana wa Nuni, muteŵeti wa Mozesi kwambira pa uwukirano, wakati: “Fumu yane Mozesi, ŵakanizgani!”+
29 Kweni Mozesi wakati: “Kasi ukuchita sanji mu malo gha ine? Ine ningatemwa kuti ŵanthu wose ŵa Yehova ŵaŵe ntchimi, chifukwa Yehova waŵikenge mzimu wake pa iwo.”
30 Pamanyuma Mozesi wakawelera ku msasa pamoza na ŵalara ŵa Israyeli.
31 Penepapo mphepo yakufuma kwa Yehova yikaputa na kupyepyetura swembe kufuma ku nyanja na kuzikhizgira pa msasa zingilizge.+ Kufuma pa msasa kufika apo zikagota ukaŵa mtunda wa ulendo wa zuŵa limoza ku chigaŵa ichi, na ulendo wa zuŵa limoza ku chigaŵa chinyake, kuzingilizga msasa. Zikabenekelera charu mikono yiŵiri kufuma pasi kufika pachanya.
32 Ntheura ŵanthu ŵakatandalira kuyora swembe zuŵa lose lira na usiku wose wura kweniso zuŵa lose lakulondezgapo. Pakaŵavya uyo wakayora zakuchepera pa mahomeri 10, ndipo ŵakaziyanika mu msasa zingilizge.
33 Kweni nyama yichali mu mino ghawo, ŵandasumbe na kusumba chara, ukali wa Yehova ukagolera pa ŵanthu. Yehova wakakoma ŵanthu na kukoma kukuru.+
34 Ntheura malo ghara ghakathyika zina lakuti Kiburoti-hatava,+ chifukwa ndiko ŵakasunga ŵanthu awo ŵakaŵa na chilyokolyoko+ cha vyakurya.
35 Ŵanthu ŵakafumapo pa Kiburoti-hatava kuya ku Hazeroti, ndipo ŵakakhala pa Hazeroti.+
Tumizgani
Tumizgani
Maŵazgo 11
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=4&Chapter=11&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D4%26Chapter%3D11%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
1 Mazgu gha Amosi, uyo wakaŵa yumoza wa awo ŵakaŵetanga mberere mu Tekowa,+ agho wakapokera mu mboniwoni yakukhwaskana na Israyeli mu mazuŵa gha Uziya+ themba la Yuda, ndiposo mu mazuŵa gha Yerobowamu+ mwana wa Yowashi+ themba la Israyeli. Ivi vikachitika vyaka viŵiri pambere chindindindi chindachitike.+
2 Iyo wakati:
“Yehova wazamubangura kufuma mu Ziyoni,
Ndipo wazamukwezga mazgu ghake kufuma mu Yerusalemu.
Malo agho ŵaliska ŵakuliskako viŵeto ghazamutengera,
Ndipo pachanya pa phiri la Karimeli pazamuwomira.”+
3 “Yehova wakuti:
‘“Chifukwa cha mauheni ghatatu gha Damaseko, kweniso ghanayi, nizamusintha chara chilango chake,
Chifukwa ŵakapwantha Giliyadi na chisulo chakupwanthira.+
4 Ntheura nizamutuma moto pa nyumba ya Hazayeli,+
Ndipo uzamunyeska vigongwe vyakukhora vya Beni-hadadi.+
5 Nizamuphyora mphingilizgo za Damaseko,+
Nizamuparanya awo ŵakukhala mu Bikati-aveni,
Na uyo wakuwusa mu Beti-edeni,
Ndipo ŵanthu ŵa ku Siriya ŵazamuluta ku Kiri nga mbazga,”+ ndimo wayowoyera Yehova.’
6 Ichi ndicho Yehova wayowoya,
‘“Chifukwa cha mauheni ghatatu gha Gaza,+ kweniso ghanayi, nizamusintha chara chilango chake,
Chifukwa ŵakatora gulu lose la awo ŵakakoleka wuzga+ na kulipeleka ku Edomu.
7 Ntheura nizamutuma moto pa linga la Gaza,+
Ndipo uzamunyeska vigongwe vyake vyakukhora.
8 Nizamuparanya ŵanthu ŵakukhala mu Ashidodi,+
Na uyo wakuwusa mu Ashikeloni,+
Nizamuzgora woko lane kwimikana na Ekironi,+
Ndipo Ŵafilisiti ŵakukhalapo ŵazamuparanyika,”+ ndimo yayowoyera Fumu Yikuru Yehova.’
9 Ichi ndicho Yehova wayowoya,
‘Chifukwa cha mauheni ghatatu gha Ture,+ kweniso ghanayi, nizamusintha chara chilango chake,
Chifukwa gulu lose ilo likakoleka wuzga, ŵakalipeleka ku Edomu,
Ndiposo chifukwa chakuti ŵakakumbuka chara phangano la ubali.+
10 Ntheura nizamutuma moto pa linga la Ture,
Ndipo uzamunyeska vigongwe vyake vyakukhora.’+
11 Ichi ndicho Yehova wayowoya,
‘Chifukwa cha mauheni ghatatu gha Edomu,+ kweniso ghanayi, nizamusintha chara chilango chake,
Chifukwa wakaskera mubali wake na lupanga,+
Ndiposo chifukwa chakuti wakakana kulongora lusungu,
Chifukwa cha ukali wake, wakulutilira kuŵatwazura kwambura kuleka,
Ndipo wachali kuŵakwiyira.+
12 Ntheura nizamutuma moto mu Temani,+
Ndipo uzamunyeska vigongwe vyakukhora vya Bozira.’+
13 Ichi ndicho Yehova wayowoya,
‘“Chifukwa cha mauheni ghatatu gha Amoni,+ kweniso ghanayi, nizamusintha chara chilango chake,
Chifukwa ŵakatumbura ŵanakazi ŵanthumbo ŵa ku Giliyadi, kuti ŵasanuzge chigaŵa chawo.+
14 Ntheura nizamupemba moto pa linga la Raba,+
Ndipo uzamunyeska vigongwe vyake vyakukhora,
Kuzamuŵa ntchemerezgo ya nkhondo mu zuŵa la nkhondo,
Pamoza na chimphepo chikuru mu zuŵa la kavuluvulu.
15 Themba lawo lizamuluta ku wuzga pamoza na ŵakaronga ŵake,”+ ndimo wayowoyera Yehova.’
Tumizgani
Tumizgani
Amosi 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=30&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D30%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NKHANI YA PA CHIKOPI | LEKANI KUCHITA VINTHU MWACHIZGOŴI WAKA
3 Kugongowa Yayi, Maso Panthazi
Ŵanthu ŵanyake ŵakuti pakutora mazuŵa 21 kuti munthu wazgoŵere kuchita chinthu chiphya. Kweni ukaboni ukulongora kuti ŵanthu ŵanyake ŵakutora nyengo yichoko waka, ŵanyake nyengo yitali, kuti ŵasinthirethu. Kasi fundo iyi yikwenera kumugongoweskani?
Wonani fundo iyi: Tiyelezgere kuti mukukhumba kuti muchitenge maseŵero ghakukhozga thupi katatu mu sabata.
Sabata yakwamba, mwakwaniska.
Sabata yachiŵiri, mwatondekapo zuŵa limoza.
Sabata yachitatu, mwakwaniskaso mazuŵa ghose.
Sabata yachinayi, mwatondekerathu.
Sabata yachinkhondi, mwakwaniskaso mazuŵa ghose ghatatu. Kufuma apo, mukuchita sabata yiliyose.
Mungawona kuti mwatora masabata 5 kuti muzgoŵere kuchita maseŵero. Iyi yingawoneka nga ni nyengo yitali chomene, kweni para mwafiska waka ivyo mwakhumbanga, mukukondwa.
FUNDO YA MU BAIBOLO: “Murunji wangawa kankhondi na kaŵiri ndipo wawukengeso.”—Zintharika 24:16.
Baibolo likutiphalira kuti maso ghithu ghaŵenge panthazi. Nanga mungawa kanandi wuli, chakuzirwa ntchakuti muwuke na kwambiraso kuchita makora.
Nanga mungawa kanandi wuli, chakuzirwa ntchakuti muwuke na kwambiraso kuchita makora
IVYO MUNGACHITA
Para mwatondeka kamoza, chikung’anamura kuti mwatondekerathu yayi. Manyani kuti vingachitika yayi kuti muleke kutondekapo, vyose vingenda ndendende yayi.
Ghanaghanirani ivyo mukachita makora. Tiyelezgere kuti mukukhumba kusambira kuyowoya makora na ŵana ŵinu. Jifumbani kuti: ‘Mphawuli apo nkhakhumbanga kukalipira ŵana ŵane, kweni nkhaŵakalipira yayi? Kasi m’malo mwake nkhachita vichi? Kasi ningachitaso wuli umo nkhachitira para?’ Mafumbo agha ghangamovwirani kuti mughanaghanirenge chomene ivyo mukachita makora kuluska ivyo mukutondeka.
Kasi mungatemwa kuti mumanye umo fundo za mu Baibolo zingamovwilirani pa vinthu vinyake? Baibolo lingamovwirani kuti mukhalenge makora mu banja linu, muŵe ŵakukondwa zanadi, kweniso kuti muleke kwenjerwa chomene. Fumbani yumoza wa Ŵakaboni ŵa Yehova, panji lutani pa webusayiti yithu ya jw.org.
Manyani Vinandi
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.


text:
MUTU WA PA CIKOPI
Kasi Walipo Uyo Wangamanyirathu Vyamunthazi?
Tose tikukhumba nga tingamanya vyamunthazi. Tikukhumba kumanya ivyo vicitikirenge ise na ŵabali ŵithu. Lekani nyengo zinyake tikujifumba kuti: ‘Kasi ŵana ŵane ŵazamukhala wuli? Kasi caru capasi cizamuparanyika? Kasi cilipo ico ningacita kuti vinthu vizakaniyendere makora munthazi?’ Tose tikukhumba kumanya mazgoro gha mafumbo nga ni agha. Mwakawiro, tikukhumba kumanya makora vinthu ivyo vicitikenge munthazi. Usange tingamanya umo vinthu vizamuŵira, tingacitapo kanthu.
Kasi vinthu vizamuŵa wuli munthazi? Kasi walipo uyo wangamanya? Ŵanthu ŵanyake ŵayezgapo kuyowoya vyamunthazi, kweni vinandi vikucitika yayi. Kweni uyo wakumanya makora vyamunthazi ni Ciuta. Baibolo likuti: “Nkhupharazga vya umaliro kwamba ku mtendeko ndipo na vyapakwamba kuya na ku ivyo vindacitike.” (Yesaya 46:10) Kasi ivyo Ciuta wakuyowoya vikucitika nadi?
IVYO CIUTA WAYOWOYA VIKUCITIKA
Cifukwa wuli nchakuzirwa kumanya vinthu ivyo Ciuta wakayowoyerathu ndipo vikafiskika? Usange mwawona kuti munthu munyake uyo wakumanya vya nyengo wakuneneska nyengo zose, asi mungamugomezga? Nakuti mungakhazga comene para wakuyowoya za umo namacero kucirenge. Mwakuyana waka, para tawona kuti ivyo Ciuta wayowoya vikucitika, tinganweka kumanya ivyo walayizga.
KUPARANYIKA KWA MSUMBA UKURU:
Cingaŵa cakuzizika comene usange munthu wangayowoya kuti msumba ukuru ndiposo wankhongono uwo wakhala vyaka vinandi uzamuparanyika. Ivi ndivyo Ciuta wakacita. Wakayowoyerathu kuti msumba wa Nineve uzamuparanyika. (Zefaniya 2:13-15) Kasi ŵanthu ŵakusanda vya mdauko ŵakuti wuli? Ŵakuti Ŵababuloni na Ŵamedi ŵakapoka msumba wa Nineve pati pajumpha vyaka 15 kufuma apo Ciuta wakayowoyera kuti Nineve wazamuparanyika. Kweniso Ciuta wakayowoyerathu kuti Nineve wazamuparanyika na kuŵa nga ni caru cakomira ca “mapopa.” Kasi ici cikacitika nadi? Enya. Nangauli msumba uwu ukaŵa ukuru comene, ŵalwani ŵakawuleka yayi nesi kusidako kanthu kanyake. Kweni ŵakawuparanya tetete. Kasi walipo uyo wangayowoyerathu vinthu vyanthena na kucitika nadi?
VIWANGWA VYA ŴANTHU VIZAMOCHEKA:
Ni njani uyo wangayowoyerathu ivyo vizamucitika vyaka 300 kunthazi, kweniso kuzunulirathu zina la munthu uyo wazamuwocha viwangwa vya ŵanthu pa jochero, fuko lake, na tawuni iyo kuzamuŵa jochero ili? Usange vinthu nga ni ivi vingacitika nadi, mbwe uyo wakayowoya mungamuwuskira woko. Nchimi ya Ciuta yikayowoyerathu kuti, ‘mwana mwanalume zina lake Yosiya wazamubabika mu nyumba ya Davide, wazamocha viwangwa vya ŵanthu’ pa jochero mu tawuni ya Beteli. (1 Mathemba 13:1, 2) Vyaka 300 vikati vyajumphapo, mu nyumba ya Davide mukafuma themba zina lake Yosiya. Ivi vikacitika nadi. Yosiya wakatuma ŵanthu kuti ŵafumiske viwangwa mu malaro, ndipo ŵakaviwochera pa jochero ilo likaŵa ku Beteli. (2 Mathemba 23:14-16) Kasi walipo uyo wangayowoyerathu vinthu ivi kwambura kuti Ciuta Wankhongonozose wamuphalira?
KUPARANYIKA KWA BABULONI:
Cingaŵa cakuzizika comene kuyowoyerathu zina la munthu uyo wandababike kuti wazamuparanya ufumu wankhongono comene pa caru cose, kweniso umo wazamucitira. Ciuta wakayowoyerathu kuti Sayirasi ndiyo wazamuparanya Babuloni. Kweniso kuti Sayirasi wazamuwombora Ŵayuda ku wuzga na kuwovwira kuti tempile lizengekeso. Ciuta wakayowoyaso kuti Sayirasi wazamukamuska mlonga kweniso kuti mageti ghazamuŵa mwazi ndipo wazamunjira kwambura suzgo. (Yesaya 44:27–45:2) Kasi vyose ivi vikacitika nadi? Enya. Ŵakusanda mdauko ŵakuti Sayirasi ndiyo wakaparanya Babuloni. Ŵasilikari ŵa Sayirasi ŵakapatuska maji, ndipo milonga yikaphwa. Kweniso ŵasilikari ŵakanjilira pa mageti agho ghakalekeka mwazi. Pamasinda, Sayirasi wakawombora Ŵayuda ku wuzga na kuzomerezga kuti ŵazengeso tempile ku Yerusalemu. Ici cikaŵa cakuzizika cifukwa Sayirasi wakasopanga Ciuta wa Ŵayuda yayi. (Ezra 1:1-3) Kasi padera pa Ciuta ni njani uyo wangayowoyerathu vinthu vya nga ni ivi?
Tawona vinthu vitatu ivyo vikulongora kuti ivyo Ciuta wayowoya vikucitika. Kweni ni vyenevivi pera yayi. Joshua wakaphalira Ŵayuda fundo iyo palije nanga njumoza uyo wakasuska. Wakati: “Mukumanya mu mitima yinu yose na miyoyo yinu yose, kuti palije kutondeka kanthu pa viwemi vyose ivyo Yehova Ciuta winu wakayowoya namwe; vyose vyafiskika kwa imwe, palije cinthu cimoza ca ivyo catondeka.” (Joshua 23:1, 2, 14) Ŵayuda ŵa mu nyengo ya Joshua ŵakajiwonera ŵekha kuti ivyo Ciuta wakayowoya vyacitika. Kasi Ciuta wakufiska wuli malayizgo ghake? Ciuta ni nthanga na munthu yayi. Nchakuzirwa comene kumanya fundo iyi cifukwa Ciuta wali kulayizga vinthu vinyake ivyo vicitikenge sonosono apa, ivyo namwe vikumukhwaskani.
MPHAMBANO PAKATI PA CIUTA NA ŴANTHU
Para ŵanthu ŵakuyowoya vyamunthazi, kanandi ŵakugomezga ivyo ŵasayansi ŵasanga, ivyo ŵanji ŵali kulongosora kale, vyakucitika ivyo ŵakuwona, ndiposo ivyo ŵakuwukwa ŵakuyowoya. Ndipo para ŵayowoya, ŵakukhala waka na kulindilira kuti cicitikenge nchivici.—Zintharika 27:1.
Mphambano njakuti Ciuta wakumanya vyose. Wakumanya makora umo ŵanthu ŵaliri ndiposo makhumbiro ghawo. Ntheura para Ciuta wakhumba, wangamanya umo munthu waliyose ndiposo mtundu wa ŵanthu uzamucitira kunthazi. Kweni Ciuta wangacitaso vinandi. Wangacita cilicose kuti wafiske ivyo walayizga. Baibolo likuti: “Mazgu ghane agho ghakufuma mu mulomo wane; ntha ghawelerenge waka kwa Ine, kweni tighafiske ico nkhuca naco.” (Yesaya 55:11) Ipo tingati, Ciuta wakuyowoya maucimi ghake kuti watiphalire ivyo vizamucitika munthazi. Ndipo wakutisimikizgira kuti wazamucita nadi ivyo wayowoya.
IVYO VICITIKENGE MUNTHAZI
Kasi walipo uyo wangatiphalira ivyo vizamuticitikira munthazi? Tiyelezgere kuti mwamanyirathu kuti kwizenge cimphepo cakofya, asi mungacitapo kanthu kuti muzakapone? Ndimoso mungacitira na maucimi gha mu Baibolo. Ciuta wakuti sonosono apa vinthu visinthenge pa caru cose capasi. (Wonani bokosi lakuti: “ Vinthu Vyamunthazi Ivyo Ciuta Wavumbura.”) Vinthu vyamunthazi ivyo Baibolo likuyowoya vikupambana comene na ivyo ŵanthu ŵakuyowoya.
Manyani kuti: Baibolo lili kuyowoya kale ivyo vizamucitika munthazi. Ntheura lingatovwira kumanya ivyo vili munthazi. Ciuta wakuti: “Nkhupharazga vya umaliro kwamba ku mtendeko . . . nkhuti, Fundo yane tiyimilirenge, tindifiskenge vyose ivyo nkhuca navyo.” (Yesaya 46:10) Imwe na ŵabali ŵinu mungazakakondwa comene munthazi. Kuti mumanye vinandi ivyo vicitikenge munthazi, fumbani Ŵakaboni ŵa Yehova, ndipo ŵamuphaliraninge ivyo Baibolo likuyowoya. Kweni Ŵakaboni ŵa Yehova ŵalije nkhongono zapadera zakumanyira vyamunthazi. Iwo ŵakusambira waka Baibolo ndipo ŵangamulongorani vinthu viwemi ivyo Ciuta watinozgera munthazi.


text:
BAIBOLO LIKUSINTHA UMOYO WA ŴANTHU
Nkhasambira Kuti Yehova Ngwalusungu Kweniso Wakugowokera
Chaka Chakubabikira: 1954
Uko Wakababikira: CANADA
Ivyo Wakachitanga: UKHULUKU NA KUTCHOVA NJUGA
UMO NKHAŴIRA KALE:
Nkhakulira mu tawuni ya Montreal. Mu tawuni iyi chikaŵa chakusuzga kusanga ntchito panji kuchita bizinesi. Adada ŵakafwa apo nkhaŵa na myezi 6. Amama ndiwo ŵakatipweleleranga. Mu banja lithu tilimo ŵana 8 ndipo ine ndine waumaliro.
Apo nkhakuranga nkhamba kutchova njuga, uchigeŵenga, kwenda na ŵankhungu, kweniso kumwa minkhwala yakuzweteska wongo. Apo nkhaŵa na vyaka 10, nkhawovwirangako mahule ntchito zinyake na kuchita katapira. Nkhaŵa mukhuluku. Ivi vikaninjira mu ndopa.
Apo nkhaŵa na vyaka 14, nkhaŵa kaswiri pa nkhani ya ukhuluku. Nkhaguranga mawochi, majuda, na mphete. Nkhamatangapo kachidindo pa vinthu ivi na kupusika ŵanthu kuti ni vyagolide. Vinthu ivi nkhaguliskanga mu misewu na ku malo uko ŵanthu ŵakwimika magalimoto. Vikaninozgeranga chifukwa nkhasanganga ndalama mwaluŵiro. Nyengo yinyake nati naguliska, nkhasanga ndalama zakukwana $10,000 (K500,000.00) zuŵa limoza.
Apo nkhaŵa na vyaka 15, ŵakanichimbizga ku sukulu ndipo nkhasoŵa pakukhala. Nkhagonanga mu misewu, uko ŵakwimika magalimoto, ndipo nyengo zinyake ŵabwezi ŵakanichemangako ku nyumba zawo.
Kanandi ŵapolisi ŵakanikayikiranga pakuti nkhaguliskanga vinthu mwaukhuluku kweni ŵakanikakapo yayi chifukwa vinthu ivi vikaŵa vyakwiba yayi. Ndipouli, nkhalipiranga ndalama zinandi ku boma chifukwa cha kumata vidindo vyautesi kweniso kuguliska vinthu kwambura kuzomerezgeka. Pakuti nkhaŵa na futi, nkhaŵavya wofi pakutolera ndalama zakatapira ku ŵanthu. Kweni ichi chikaŵa chakofya chomene. Ndipo nyengo zinyake nkhendanga na vigeŵenga.
UMO BAIBOLO LIKASINTHIRA UMOYO WANE:
Nkhamanya kuti kuli Baibolo apo nkhaŵa na vyaka 17. Chibwezi chane icho nkhakhalanga nacho, chikasambiranga Baibolo na Ŵakaboni ŵa Yehova. Mwanakazi uyu nkhamuleka na kusangaso munyake chifukwa nkhawona kuti wakalondezganga chomene vya mu Baibolo.
Kweni nkhasintha apo nkhasangaso kuti chibwezi chane chachiŵiri nacho chamba kusambira Baibolo na Ŵakaboni ŵa Yehova. Icho chikanikondweska chomene ntchakuti wakasintha nkharo yake. Wakamba kuchita vinthu mwakuzika kweniso mwakufwasa. Nkhazomera kukasopa ku Nyumba ya Ufumu ya Ŵakaboni ŵa Yehova. Ŵanthu awo ŵakanipokelera, ŵakavwara makora kweniso ŵakaŵa ŵalusungu. Ŵakaŵa ŵakupambana chomene na ŵanthu awo nkhuwona mu charu. Nkhakulira mu banja ilo mukaŵavya chitemwa. Chitemwa icho Ŵakaboni ŵa Yehova ŵakanilongora ndicho nkhachikhumbanga kwamba kale. Ŵakaboni ŵa Yehova ŵakanipempha kuti ŵasambirenge nane Baibolo, ndipo nkhazomera na mtima wose.
Nkhaŵa na ngongoli ya njuga yakukwana $50,000 (K25,000,000.00), ndipo tikapangana na ŵanyane kuti tikibe na kuwezga ngongoli iyi. Kweni ivyo nkhasambiranga mu Baibolo vikanovwira kuti nileke kulutako. Ŵanyane awo ŵakaluta, yumoza ŵakamukora apo munyake ŵakamukoma.
Chifukwa cha kusambira Baibolo nkhawona kuti pali vinandi vyakuti nisinthe. Mwachiyelezgero nkhamanya ivyo lemba la 1 Ŵakorinte 6:10 likuyowoya. Likuti: ‘Ŵankhungu, ŵambunu, ŵaloŵevu, ŵakutuka, nesi ŵakuphanga ŵazamuhara chara Ufumu wa Chiuta.’ Nati naŵerenga lemba ili, masozi ghakafuma. Nkhawona kuti nkheneranga kusinthirathu nkharo yane. (Ŵaroma 12:2) Nkhaŵa mukali, wankhaza kweniso nyengo zose nkhayowoyanga utesi.
Nkhasambiraso mu Baibolo kuti Yehova ngwalusungu kweniso ngwakugowokera. (Yesaya 1:18) Nkhalomba kwa Yehova kufumira pasi pa mtima kuti wanovwire kuleka viheni ivyo nkhachitanga. Yehova wakanovwira ndipo nkhamba kusintha nkharo yane pachokopachoko. Kweniso chakuzirwa icho tikachita ntchakuti tikalembeska nthengwa yithu ku boma.
Nichali wamoyo chifukwa nkhasintha nkharo yane na kulondezga fundo za mu Baibolo
Panyengo iyi nkhaŵa na vyaka 24 kweniso nkhaŵa na ŵana ŵatatu. Nkheneranga kusanga ntchito. Sukulu nkhalekera pa nthowa ntheura nkhaŵavya satifiketi. Nkhalomba kwa Yehova kuti wanovwire. Pamasinda nkhamba kupenja ntchito ndipo nkhaphaliranga mabwana kuti nkhukhumba kusintha nkharo yane na kugomezgeka pa ntchito. Nyengo zinyake nkhaŵaphaliranga kuti nkhusambira Baibolo ndipo nkhukhumba kuŵa munthu muwemi. Mabwana ghanandi ghakanikaniranga. Nati naluta kwa bwana munyake nkhamuphalira masuzgo agho nkhaŵa nawo kale, ndipo bwana uyu wakati: “Nkhumanya makora yayi, kweni mtima wane ukukhumba nga ningakulemba ntchito.” Nkhugomezga kuti Yehova wakazgora ivyo nkhapempha. Pamasinda ine na muwoli wane tikabatizika kuŵa Ŵakaboni ŵa Yehova.
UMO NASANGIRA CHANDULO:
Nichali wamoyo chifukwa nkhasintha nkharo yane na kulondezga fundo za mu Baibolo. Pasono tili ŵakukondwa mu banja lithu. Kweniso nili na chigomezgo chose kuti viheni ivyo nkhachitanga Yehova wali kunigowokera. Pasono nili wakukondwa chifukwa nili na njuŵi yituŵa.
Sono pajumpha vyaka 14, kufumira apo nkhambira upayiniya (kumalira nyengo yinandi pakupharazga) na kovwira ŵanthu kuti ŵamanye ivyo Baibolo likusambizga. Muwoli wane nayo wali kwamba upayiniya. Vyaka 30 ivyo vyajumpha nawovwira ŵanthu 22 awo nkhugwira nawo ntchito kuti ŵamumanye makora Yehova. Nichali kuluta ku malo ghakuguliskirako vinthu, kweni na chilato cha kukachita ukhuluku yayi. Sono para nalutako kanandi nkhukasambizga ŵanthu Baibolo. Nkhukhumba kuti nawo ŵamanye uthenga uwemi wakuti kunthazi kuzamuŵavya ŵakhuluku.—Salmo 37:10, 11.


text:
MUTU 7
Ŵakumanya vya Nyenyezi Ŵakaluta Kukawona Yesu
ŴAKUMANYA VYA NYENYEZI ŴAKALONDEZGA “NYENYEZI” M’PAKA KU YERUSALEMU, KUFUMA APO ŴAKAFIKA KWA YESU
Ŵanthu ŵanyake ŵakiza kufuma ku chigaŵa chakumafumiro gha dazi. Ŵakaŵa ŵakumanya vya nyenyezi, ŵanthu awo ŵakusanda nyenyezi na kumanya ng’anamuro lake. Ŵakuti para ŵawona apo nyenyezi yili, ŵakumanya ivyo vichitikirenge munthu pa umoyo wake. (Yesaya 47:13) Sono apo ŵanthu ŵara ŵakaŵa kukwawo kumafumiro gha dazi, ŵakawona “nyenyezi” ndipo ŵakayilondezga mtunda utali chomene. Nyenyezi yira yikaŵalongozgera ku Betelehemu yayi, kweni ku Yerusalemu.
Ŵakumanya vya nyenyezi ŵara ŵakati ŵafika ku Yerusalemu, ŵakafumba kuti: “Lili nkhu themba la Ŵayuda ilo lababika? Pakuti tikawona nyenyezi yake apo tikaŵa kumafumiro gha dazi, ndipo tiza kuti tizakalisindamire.”—Mateyu 2:1, 2.
Herode themba la ku Yerusalemu wakapulika nkhani iyi ndipo wakakwiya chomene. Ntheura wakachema ŵasofi panji kuti ŵasembe na ŵalongozgi ŵanyake ŵa chisopa Chachiyuda, wakaŵafumba vya uko Khristu wababikirenge. Pakuwona ivyo vili mu Malemba, ŵanthu ŵara ŵakazgora kuti: “Mu Betelehemu.” (Mateyu 2:5; Mika 5:2) Penepapo Herode wakaŵachemera kumphepete ŵakumanya vya nyenyezi ŵara, ndipo wakati kwa iwo: “Lutaninge mukamupenjisiske mwana uyu, ndipo para mwakamusanga muzakaniphalire, mwakuti nane nilute nkhamusindamire.” (Mateyu 2:8) Kweni Herode wakakhumbanga kuti para wamusanga mwana yura wamukome.
Ŵakumanya vya nyenyezi ŵara ŵakati ŵaluta, pakachitika chinthu chakuzizwiska. “Nyenyezi” iyo ŵakayiwona kumafumiro gha dazi yikendanga panthazi pawo. Apa chikulongolerathu kuti iyi yikaŵa nyenyezi bweka yayi. Kweni yikatumika kuti yiŵalongozge. Ŵakumanya vya nyenyezi ŵakayilondezga m’paka yikayima pachanya pa nyumba iyo Yosefe na Mariya pamoza na mwana wawo ŵakakhalanga.
Ŵakumanya vya nyenyezi ŵara ŵakati ŵanjira mu nyumba, ŵakasanga Mariya pamoza na mwana wake Yesu. Penepapo ŵakamusindamira. Ŵakamupa vyawanangwa: golide, vyakununkhira, na mure. Apo ŵakaŵa pafupi kuwelera kwa Herode, Chiuta wakaŵachenjezga mu maloto kuti ŵangalutangako yayi. Ntheura ŵakendera nthowa yinyake pakuwelera kukwawo.
Kasi mukughanaghana kuti “nyenyezi” yira yikafuma kwa njani? Kumbukani kuti nyenyezi yira yikaŵalongozgera ku Betelehemu yayi uko kukaŵa Yesu. Kweni yikaŵalongozgera ku Yerusalemu, uko ŵakakumana na Themba Herode, ilo likakhumbanga kukoma Yesu. Nakuti mphanyi likamukoma nadi. Mwaŵi Chiuta wakanjilirapo na kuchenjezga ŵakumanya vya nyenyezi ŵara kuti ŵaleke kukamuphalira Herode uko Yesu wakaŵa. Apa chikulongora kuti Satana, uyo ni mulwani wa Chiuta, ndiyo wakakhumbanga kuti Yesu wakomeke. Ndipo ndiyo wakatuma nyenyezi yira kuti ivyo wakakhumbanga vichitike.


text: 5 “Pulikani ichi, imwe mwaŵasembe,+Pulikizgani, imwe nyumba ya Israyeli,Tegherezgani imwe nyumba ya themba,Pakuti cheruzgo chikukhwaska imwe;Chifukwa ndimwe chipingo ku MizipaNa ukonde wakutandazukira pa Tabori.+2 Awo ŵakunigalukira, ŵakukoma ŵanthu ŵanandi,Ndipo nkhuchenjezga wose.*3 Nkhumumanya Efurayimu,Ndipo Israyeli wandabisame kwa ine.Pasono, iwe Efurayimu, wachita uhule;Israyeli wajifipiska.+4 Vyakuchita vyawo vikuŵazomerezga chara kuwelera kwa Chiuta wawo,Chifukwa pakati pawo pali mzimu wa uhule;*+Ndipo ŵakana kumumanya Yehova.5 Kunotha kwa Israyeli kukumupanikizgira pa chisko chake;+Israyeli na Efurayimu ŵakhuŵara mu kwananga kwawo.Ndipo Yuda wakhuŵara nawo lumoza.+6 Ŵakaluta kukapenja Yehova na mskambo wawo wa mberere na ng’ombe,Kweni ŵakamusanga yayi.Pakuti wakafumako kwa iwo.+7 Ŵamukana Yehova,+Pakuti ŵababa ŵana ŵachilendo.Sono mwezi uŵaryenge* pamoza na minda yawo.8 Lizgani sengwe+ mu Gibeya, lizgani mbata mu Rama!+Chemerezgani ntchemo ya nkhondo pa Beti-aveni+ kuti, tili pamanyuma pako, iwe Benjamini!9 Iwe Efurayimu, uzamuŵa chinthu icho ŵazamuzukuma nacho mu zuŵa la chilango.+Namanyiska mafuko gha Israyeli ivyo vizamuchitika nadi.10 Ŵakaronga ŵa Yuda ŵali nga ni awo ŵakusezga mphaka.+Nizamupungulira kutukutwa kwane pa iwo nga ni maji.11 Efurayimu wakandilizgika, waparanyika na cheruzgo,Pakuti wakaŵikapo mtima kulondezga mulwani wake.+12 Ntheura, nkhaŵa nga ntchidoyo kwa EfurayimuNdiposo nga ntchithu chakuvunda ku nyumba ya Yuda.13 Efurayimu wakati wawona ulwari wake, ndipo Yuda wakati wawona chilonda chake,Efurayimu wakaluta ku Asiriya,+ na kutuma mathenga kwa themba likuru.Kweni likatondeka kukuchizga,Likatondeka kupozga chilonda chako.14 Pakuti kwa Efurayimu nizamuŵa nga ni nkhalamu yiwukirano,Ndiposo nga ni nkhalamu yankhongono ku nyumba ya Yuda.Nizamutwazura tuchokotuchoko na kuluta;+Nizamuŵatora ndipo pazamuŵavya wakuŵathaska.+15 Nizamuwelera ku malo ghane m’paka ŵalangike chifukwa cha kwananga kwawo,Ndipo ŵazamupenja chisko chane.+Ŵazamunipenja para ŵali mu suzgo.”+


text:
GONGWE LA MULINDA (LAKUSAMBIRA PA MPINGO) JANUARY 2016
Magazini iyi yili na nkhani zakusambira pa mpingo kwambira Febuluwale 29—Epulero 3, 2016.
Ŵakajipeleka na Mtima Wose Mu Oceania
Kasi Ŵakaboni ŵa Yehova awo ŵakuteŵetera mu Oceania ŵakuchita wuli na masuzgo agho ŵakukumana nawo?
Lutilirani “Kutemwa Ŵabali”
Lemba la chaka cha 2016 lingatovwira kunozgekera suzgo yikuru.
Wongani ‘Chawanangwa’ Cha Chiuta
Kasi chitemwa cha Chiuta chikutovwira wuli kulondezga Yesu, kutemwa ŵabali ŵithu, na kuŵagowokera?
Mzimu Ukuchitira Ukaboni
Kasi Mkhristu uyo waphakazgika wakuŵa na chigomezgo wuli? Kasi munthu wakumanya wuli kuti waphakazgika?
“Tikukhumba Kuluta Namwe”
Kasi tikwenera kumanya vichi vya ŵa 144,000?
Tikukondwa Para Tikugwira Ntchito na Yehova
Kasi kugwira ntchito na Yehova kukutipa wuli chimwemwe na chivikiliro?